text:
Tala mai le Fono Faitulafono
FA’ATA’ITA’I SAILINI I MASINA UMA LAVA
Aua e te te’i pe tuu fesili foi pe afai e te fa’alogoina Sailini i faaiuga o masina taitasi, aua o lea fuafuaga o le a faia, ina ia mautinoa ai le tumau pea o le lelei o faailoilo nei.
Na faailoa e le taitaifono o le Komiti o le Puipuiga o le Saogalemu Lotoifale a le maota o sui ia Tuuamolimoli Saena Moliga e faapea, ua i ai se fuafuaga a le kamupani lea o lo o faia sa latou konekarate ma le Matagaluega o le Puipuiga o le Saogalemu Lotoifale (HLS), e faia faataitaiga mo sailini i Aso Tofi mulimuli o masina uma lava mo le lima tausaga, ina ia mautinoa ai o lo o lelei ma ola uma sailini nei.
Na taua e nisi e alala i afioaga o l oo tulalata i le talafatai, e pei o Pago Pago, Fagatogo, Satala ma Aua le manino o le latou faalogo i le Aso Toona’i na faia ai se faataitaiga i sailini.
Na saunoa Tuuamoli e faapea, o le faamatalaga na tuuina mai i le Ofisa o le HLS, ua latou faamaonia mai ai le faia o faataitaiga mo sailini i masina uma lava, ona o le agaga ia faatumauina pea le lelei o sailini, aemaise ai e tusa ma le $250,000 le vaega tupe lea o lo o konekarate ai le matagaluega ma le kamupani mo le siakiina sailini ina ia mautinoa o lo o lelei.
Sa ia taua foi e faapea, o le a faalua i le tausaga ona malaga mai le kamupani mai Amerika lea sa galulue mo le faapipiiina o sailini mo le faia o siaki.
I’UGAFONO E LAGOLAGOINA AI PILI A FALEOMAVAEGA
O se iugafono e lagolagoina ai le tulafono taufaaofi a le faipule i Uosigitone ia Faleomavaega Eni Hunkin, e fa’aagafua ai ni mana’oga faasitiseni mo tagata Amerika Samoa ae avea ma sitiseni o le Iunaite Setete, na faaulu i luma o le maota o sui i le vaiaso nei, ma ua taoto atu nei i le Komiti o Tulafono a le maota, lea o loo taitai fono ai le Sui Fofoga Fetalai ia Talia Faafetai Iaulualo.
I le tino o le iugafono o lo o taua ai e faapea, i lalo o tulafono tau Femalagaaiga ma Nesionale a le Iunaite Setete, e manaomia ai le mulimulitai i faatonuga e masani ona faia i tagata ese ina ia faataga ai ona nonofomau i totonu o le Iunaite Setete, pe afai e fia avea se tagata Amerika Samoa ma sitiseni.
O ia faiga masani e aofia ai le tatau lea ona iloa tautala i le gagana faaperetania, malamalama ma iloa le tala faasolopito faapea ai tu ma aga faasitiseni, aemaise ai ia le itiiti ifo i le 3 masina e aumau ai i totonu o le Iunaite Setete ao lei faauluina le talosaga.
Fai mai le iugafono, o le faaaogaina o ia manaoga uma e tagata Amerika Samoa, e le gata o le a avea ma avega mamafa, ae o le a le tusa ai foi ma nisi o mafuaaga, e pei o le tatau lea i tagata Amerika Samoa na fananau i totonu o le malo tele o Amerika le tautua ma auauna i le malo tele, ma ofo atu lea tautua e auauna ai i vaega au, e pei ona vaaia i le taua muamua o le lalolagi e oo mai lava i fevesiaiga e pei ona faia i Iraki (Iraq) ma Afekanisitani (Afghanistan).
O aoaoga o loo faavae ai aoaoga i totonu o Amerika Samoa, o loo mulimulita’i i aoaoga a le malo tele, e aofia ai tu ma aga faapea ai tala faasolopito, e oo foi i tulaga o faiga malo faatafatolu, o loo mulimulitai ai foi Amerika Samoa i ia tulaga uma, e pei foi ona faia i totonu o le malo tele o Amerika.
O nisi o tulaga mautu e aofia ai le silia i le 100 tausaga talu ona tuuina atu Amerika Samoa i le Iunaite Setete, ma o loo faamanatuina pea lea tulaga i tausaga taitasi.
I le faaiuga o le iugafono, o loo talosagaina ai le tuuina mai lea o se ala televave ma le faigofie mo Amerika Samoa e avea ai ma sitiseni o le malo tele, pe afai latou te manatu i ai, ma o le Fono Faitulafono o le a matua lagolagoina ma sapasapaia lea faamoemoe.
O le afioga i le alii faipule ia Puletuimalo Kono na faaulufaleina lenei iugafono, ma ua faamoemoe o le a tufatufaina atu ni kopi i le tofa Faleomavaega, o sui o le konekeresi e aofia ai Senatoa Daniel K. Inouye, Senatoa Daniel K. Akaka ma le afioga i le matua ia Togiola Tulafono, le kovana o Amerika Samoa.


c: text/html

text:
Vaega 19
1–3, Ua ia Keriso le mana uma; 4–5, E ao i tagata uma ona salamo pe mafatia; 6–12, O le faasalaga faavavau o le faasalaga a le Atua; 13–20, Na mafatia Keriso mo tagata uma, ina ia latou lē mafatia pe afai latou te salamo; 21–28, Talai atu le talalelei o le salamo; 29–41, Alaga atu tala fiafia.
1 O AʼU o le aAlefa ma le Omeka, o eKeriso le Alii; ioe, o Aʼu lava o ia, o le amataga ma le gataaga, o le Togiola o le lalolagi.
2 O Aʼu, ina ua uma ona Ou faataunuuina ma afaaumaina o le finagalo o ia o lē e ona Aʼu, o le Tamā lava lea, e uiga ia te aʼu—ina ua uma ona Ou faia o lenei mea ina ia mafai ona Ou aumai o mea uma i lalo o laʼu epule—
3 Ma taofi le amana uma, e oo i le efaaumatiaina o Satani ma ana galuega i le iiuga o le lalolagi, ma le aso tele mulimuli o le faamasinoga, lea o le a Ou aumai i luga o tagata o e o nonofo ai, ma ofaamasino tagata uma taitoatasi e tusa ma ana ugaluega ma mea na ia faia.
4 Ma e moni e ao i tagata uma ona asalamo pe emafatia, ona o Aʼu, o le Atua, e lē igata.
5 O le mea lea, Ou te lē atatalaina ai faamasinoga o le a Ou tuu atu, ae o le a oʼo atu le oi, le tagituʼi, le etagiaue ma le lilivau o nifo, ioe, ia te i latou o e e maua i loʼu ilima agavale.
6 E ui i lea, ua alē tusia e faapea o le a leai se iuga i lenei mafatiaga, ae ua tusia o le emafatiaga e lē gata.
7 O lenei foi, ua tusia o le malaia afaavavau; o le mea lea, ua sili atu lea ona manino nai lo isi tusitusiga paia, ina ia mafai ona galue i loto o le fanauga a tagata nei mea uma mo le mamalu o loʼu igoa.
8 O le mea lea, o le a Ou faamatala atu ai ia te outou lenei mealilo, ona ua tatau ai ia te outou ona outou iloa e pei lava o aʼu aposetolo.
9 Ou te tautala atu ia te outou o e ua filifilia i lenei mea, e pei o se tino e tasi, ina ia mafai ona outou ulu mai i loʼu amalologa.
10 Aua, faauta, ua matua tele lava amealilo o le faaleatua! Aua, faauta, o Aʼu e lē gata, ma o le faasalaga e tuu atu mai loʼu lima o le faasalaga e lē gata, ona o eLē Gata o loʼu igoa lea. O le mea lea—
11 O le afaasalaga faavavau o le faasalaga a le Atua.
12 O le faasalaga lē gata o le faasalaga a le Atua.
13 O le mea lea, Ou te poloai atu ia te oe ia e salamo, ma tausi i apoloaiga ua e maua mai le lima o laʼu auauna o Iosefa Samita, Laitiiti, i loʼu igoa;
14 Ma o loʼu mana malosi aoao na e maua ai ia poloaiga;
15 O lea Ou te poloai atu ai ia te oe ia e salamo—salamo, neʼi Ou taia oe i le tootoo o loʼu gutu, ma i loʼu toasa, ma i loʼu ita, ma tiga tele ai ou amafatiaga—o le ā le tetele o le tiga e te lē iloa, o le ā le malosi e te lē iloa, ioe, o le a le faigata ona onosaia e te lē iloa.
16 Aua faauta, o Aʼu, o le Atua, na amafatia i nei mea mo tagata uma, ina ia latou lē emafatia pe afai latou te isalamo;
17 Ae afai latou te lē salamo, o le a latou amafatia e pei lava o Aʼu;
18 O le mafatia lea na oo ai ia te aʼu lava, o le Atua lava lea, o lē ua silisili i tagata uma, le gatete ona o le tiga, ma tafe toto ai i pu afu uma, ma mafatia ai i le tino atoa ma le agaga—ma manao ai ia Ou alē inuina le ipu oona, ma maʼeʼeʼe—
19 E ui i lea, ia i ai i le Tamā le viiga, ma sa Ou inu ma afaauma ai aʼu tapenapenaga mo le fanauga a tagata.
20 O le mea lea, Ou te toe poloai atu ai ia te oe ia e salamo, neʼi Ou faalotomaualaloina oe i loʼu mana malosi aoao, ma ia e atautau atu au agasala, neʼi e mafatia i nei faasalaga ua Ou tautala atu ai, o se vaega aupito itiiti, ioe, o se tikeri itiiti lava na e tofo i ai i le taimi na Ou aveesea ai loʼu Agaga.
21 Ma Ou te poloai atu ia te oe ia e alē talai atu se mea ae tau o le salamo, ma ia elē faaalia atu nei mea i le lalolagi sei oo ina poto ai ia te aʼu.
22 Ona e lē mafai ona latou agafatia mea aano i le taimi nei, ae o le esusu e ao ina latou maua; o le mea lea, ua lē tatau ai ona latou iloa o nei mea, neʼi fano i latou.
23 Aoao mai ia te aʼu, ma faalogo mai i aʼu upu; asavali i le eagamalu o loʼu Agaga, ma o le a e maua ai le ifilemu ia te aʼu.
24 O Aʼu o aIesu Keriso; na Ou sau i le finagalo o le Tamā, ma Ou te faia lona finagalo.
25 O lenei foi, Ou te poloai atu ia te oe ia aua neʼi e amanao i le eava a lē lua te tuaoi; pe e te saili le ola o lē lua te tuaoi.
26 O lenei foi, Ou te toe poloai atu ia te oe ia aua neʼi e manumanu i au lava meatotino, ʼa ia foai fua atu mo le lomiga o le Tusi a Mamona, lea ua i ai le aʼupumoni ma le afioga a le Atua—
27 O laʼu upu lea i aNuuese, ina ia mafai ona vave ona alu atu i etagata Iutaia, o e o sa Lamanā o so latou itoe vaega, ina ia latou talitonu i le talalelei, ma lē vaai mo se oMesia e afio mai o lē ua uma ona afio mai.
28 O lenei foi, Ou te toe poloai atu ia te oe ia e atatalo atu ma le eleo faapea foi i lou loto; ioe, i luma o le lalolagi faapea foi i le mealilo, i luma o tagata faapea foi i le nao oe.
29 Ma ia e aʼalaga atu tala fiafia, ioe, faasalalau atu i luga o mauga, ma luga o nofoaga maualuluga uma, ma totonu o tagata uma e faatagaina oe e te vaai i ai.
30 Ma ia e faia lena mea ma le lotomaualalo atoa, ma le afaalagolago mai ia te aʼu, ma lē faifai atu i e e faifai mai.
31 Ma aua e te tautala e uiga i ataofiga, ae ia e talai atu le salamo ma le efaatuatua i le Faaola, ma le ifaamagaloina o agasala i le opapatisoga, ma i le uafi, ioe, o le fAgaga Paia lava lea.
32 Faauta, o se apoloaiga tele ma le mulimuli lenei Ou te tuu atu ia te oe e uiga i lenei mataupu; ona ua lava lea mo lau savali i aso taitasi, e oo lava i le iuga o lou ola.
33 Ma o le a e maua le pagatia pe afai e te faatalalē i nei afautuaga, ioe, o le faaumatiaga lava lea o oe ma au meatotino.
34 aFoai atu se vaega o au meatotino, ioe, se vaega lava o ou fanua, ma mea uma vagana ai mea mo le tausiga o lou aiga.
35 Totogi le aʼaitalafu na e ekonakalate ai ma le lomitusi. Tatala oe lava mai le inofo aitalafu.
36 Ia atuu lou fale ma lou aiga, sei vagana ai pe a e manao e te fia vaai i lou aiga;
37 Ma atautalatala saoloto atu i tagata uma; ioe, talai atu, apoapoai atu, alaga atu le eʼupumoni, i se leo tele lava, i se leo o le olioli, ma alaga atu—Osana, osana, ia faamanūina lava le suafa o le Alii le Atua!
38 aTatalo e lē aunoa, ma o le a Ou esasaa atu loʼu Agaga i ou luga, ma o le a tele lava lou faamanuiaga—ioe, e sili atu lava nai lo ʼoa o le lalolagi pe afai e te mauaina faatasi ma le pala tele o i ai.
39 Faauta, pe mafai ea ona e faitauina nei mea e aunoa ma le olioli ma le sii aʼe o lou loto i le fiafia?
40 Pe mafai ea ona e toe fetamoʼeaʼi solo e pei o se taitai tauaso?
41 Pe mafai ona e alotomaualalo ma agamalu, ma pulea oe lava ma le poto i oʼu luma? Ioe, esau ia ia te aʼu o lou Faaola. Amene.

robotstxt: allowed

filter: keep


text:
$10,000 fai meaalofa ai Amerika Samoa ia Samoa
O se tanoa ma se tupe e $10,000 na fai meaalofa atu ai le teritori o Amerika Samoa ia Samoa, i le faamanatuina o le 50 tausaga o lana Iupeli Auro i le vaiaso na te’a nei, ma na saunoa le kovana sili o le atunuu ia Togiola Tulafono, o le tanoa lenei sa fau faapitoa ina ia faailoa atu ai le sootaga o Samoanalua i le lumana’i.
O lenei tanoa tele sa fausia mai i se laau na saili mai i le vaomatua o le afioaga o Vatia, lea fo’i na molimauina e le atunuu i luga o le televise ina ua tauaao atu e fai ma meaalofa a Amerika Samoa mo Samoa i Sisifo.
Saunoa Togiola e faapea, na mafua ona manatu e fausia se tanoa tele e fai meaalofa atu ai ia Samoa, ina ia mafai ai pea ona faataua tulaga faaleaganuu i le va nonofo o Samoanalua.
“O le uiga o le tanoa lea sa tuuina atu, e ui ou te taofi e le mafai ona toe tuu faatasi Samoa i sona malo e tasi, ma, atonu e i ai ni aso e alu alu o le a taofi eseese taitai o le atunu i tupulaga o i lumanai, a ia silafia e Samoa, o le tanoa lea tatou te alofi ma fesilafa’i ai, ia aua lava nei motu le tanoa, o lo ta sootaga faa Samoa lena na faavae mai ai Samoa,” o le saunoaga lea a le afioga i le matua ia Togiola.
O loo ta faa taamilo i le tino o le tanoa le ata o le 50 tausaga o le malo sa’oloto o Samoa, faatasi ai ma le ata o lana tagavai o loo ta faataamilo i lona tino.
Fai mai le alii kovana i lana saunoaga, na ootia lona loto i le autu o le malelega a le Ao o le malo o Samoa ia Tui Atua Tupua Tamasese Efi, ina ua ia saunoa e faapea, “O Samoa e le o se malo, o le uso ma le aiga,” ma ua o tutusa ai le autu o le lauga o le fu’a ma le faamoemoe e pei ona momoli atu e Amerika Samoa i lana meaalofa mo Samoa, ina ia faatumauina pea le va faaleaganuu sa soifua mai ai Samoa i aso ua mavae, e ui o lea ua eseese faigamalo ae o Samoa lava ia o le aiga e tasi.
Na faaaoga e le alii kovana lana polokalame i le faaiuga o le vaiaso na te’a nei e faaleo mai ai le agaga faafetai o le malo, i afioaga ma au taaalo na fai mai sui o le atunuu i le faamanatuina o le fu’a a Samoa, ona o tapenaga lelei ma le matagofie sa latou alo atu i ai.
E le gata o le afioaga i Aasu lea na taitai atu e le afioga i le alii Senatoa ia Lualemana Faoa, ae faapea foi i le itumalo o Alataua i Sisifo lea na taitaia atu e le afioga i le Fofoga Fetalai o le Maota o Sui, le tofa Savali Talavou Ale.
“Faafetai i lo outou agalelei ma le lagolagoina o le faatalauula mai o le malo o Samoa, mo so tatou sao i le faamanatuina o lona aso fiafia, faafetai le tapena faafetai foi le faaeaea malo,” o le saunoaga lea a le alii kovana.
Na molimauina uma e le atunuu i luga o le tautua a le alaata o le TV3 mai Samoa tulaga mataina ma le matagofie sa i ai faafiafiaga a Alataua, Aasu faapea ai ma Vailoa-tai i taimi o a latou faafiafiaga, e oo lava foi i le au kirikiti a le afioaga o Vatia lea na sola mai ma le talita o le siamupini ina ua faiaina ai au mai Upou, Savaii ma Niu Sila.
Na faaiu le malaga a le alii kovana ma lana masiofo i Samoa ina ua laua tuu faatasia ma le Sui Amapasa o Amerika Samoa se aiga fiafia, ma valaaulia ai taitai o le malo o Samoa faapea ai ma taitai o isi atumotu e oo atu i le taimi lea e le’i toe fo’i atu, mo se avanoa latou te mafuta faatasi ai, ma momoli atu ai le agaga faafetai o le Ao o le malo o Samoa ma le alii palemia ia Tuilaepa Sailele Malielegaoi, e tusa ai o faaaloaloga uma sa faia mo le faamanatuina o le fu’a.
Saunoa Togiola, e ui lava foi sa faalogoina le muimui o nisi o le atunuu ona o tapenaga sa faia mo Samoa, ae o le a faagalo le muimui ae saili pea i luma se ai mo le atunuu.


text:
Polokalama 4H mo Fanau Aiga Militeri
Ua mae’a fa’asalalauina i le gagana peretania se fa’asalalauga e fa’apito augafa i le vasega o fanau e tupuga mai i Aiga o Fitafita Amerika Samoa ma le Iunaite Setete mo le tu’uaga umi lenei o a’oga ua savalia.
Mai le tele o tausaga, sa fa’atautaia lava kosi nei a le 4H i le Fale Ta’alo o le tatou Kolisi Tu’ufa’atasi i Malaeimi, peita’i, o le tausaga nei ua suia ai foe o lea auaunaga aoga i a’oa’oga masani e mafai ona fa’a’au’upegaina ai le fanau a’o tuputupu a’e i totonu o le si’omaga saogalemu o lona aiga, nu’u ma le atunu’u atoa.
Ua fa’atulaga i le taimi lea auaunaga a le Polokalama 4H ua so’ofa’atasi ai ma le US Army Reserve i Tafuna ma latou faia ai lea ituaiga o a’oa’oga mo na’o o fanau uma a i latou o lo’o i totonu o le Militeri, po’o fitafita tuai fo’i ma latou fanau a fanau, pe fitafita fo’i ua maliliu ae o lo’o soifua i’inei a latou fanau.
O le lesitalaina o fanau e amata mai le 6 tausaga se’ia o’o i le 19 tausaga le matutua, e fa’atautaia lea e le SFC Pele Reserve Center, ae o a’oa’oga fa’atautaia, e saunia mae’ae’a lelei lea e le polokalama 4H o le ASCC- CNR Division.
Ua fa’ailoa mai o ituaiga polokalama e fa’atautaia i lenei vaitaimi o le taumafanafana e afua mai ia Iuni 18 se’ia o’o i le 22 Iuni, 2012, e aofia ai: A’oga o Galuega Alofilima fa’asamoa, saunia lelei o tomai fa’amalositino fa’afitafita, o tusiga ma vali ata, su’esu’ega o ituaiga o la’au e ‘aina fua ma la’au e o’ona i le vaomatua ma o tatou tuamaota, galuega fa’atino e fa’ailo ai lagona fiafia o le fanauiti, totoina o togala’au ‘aina ma togala’au mo fuala’au fa’atau atu, saunia o umu e fa’avela ai meataumafa a Samoa, polokalama fa’amalosi’au i le fanau i taimi fita, o le gaosiga o le elei ma le oloa tye dye, saunia mo koleniga fa’amiliteri a le vaega matutua, gaosiga o mea’ai suamalie e aoga i le tino, a’oa’oga fa’apitoa mo le gaosia o foliga e fa’aaoga ai paluni ma le tapenaina o ituaiga o mea’ai samoa ‘ese’ese ma fua o fa’aeleeleaga.
E umi le lisi, ae o le a fa’aailoa ai e le 4H le tele o mea e ao ina agava’a ai alo o le atunu’u, ina ia tagolima i latou i so’o se taimi i totonu o latou aiga, ae maise o nisi fa’alapotopotoga e fa’atasi atu i ai i latou a’o gasolo ina avea ma tagata matutua.
Ua fa’ailoa mai, o lenei polokalama o lo’o i ai lona fa’atupega fa’atulaga mai e le US Department of Defense, ma ua fa’apa’aga a latou galuega ma le Iunivesite o Hawaii i a latou polokalama o le OMK; YES ma le CYSS ma ua so’o tau’au atu i ai ma le 4HProgram a le ASCC-CNR.
O le igoa ua fa’aigoaina ai lenei polokalama so’ofa’atasi a nei totino uma ua lisia i luga mo le fanau Militeri a le atunu’u i le Taumafanafana 2012 ua fa’alauiloa mai: “Toa Fa’aleoleo: Fa’atasiga Fanau Militeri: Tolauapi Autalavou 4H.”
Pe afai e fia iloa patino pe agava’a lou alo i lenei a’oa’oga matagofie, ia e vala’au i le laina mo le US Army Reserve, ma ua alagatatau fo’i lea tulaga, ina ne’i le maua se avanoa o lou alo ona o le fa’atamala o i tatou.
Ua i ai numera ua fa’ailoa mai e lesitala ai lou alo pe afai o le a e manatu e auai i lea tolauapiga matagofie i lenei tu’uaga o a’oga: 699-9216 fesili mo Rachael Manning ma le numera 699-1575 Ext. 242 ma le 243.


text:
Toe Savali le Maliu
E le mamao se mea e te sa'ilia ai le Lo’omatua Saina ua atoa le ono aso o maliu ma sa tu’uina lava o ia i lona pusa oti, ae tete’i tagata o le a o’o i le taimi e amatalia ai ona toe sauniga, e toe o atu e tatala atu le pusa oti, ua leai se oti, ae o lo ’o pateto mai tua i le umukuka o le fale o le olomatua, o lo ’o fai lana mea’ai.
O lenei tina e 95 ona tausaga, o lona igoa o Li Xiufeng, ma sa maua atu e ona tua’oi, ua ta'oto mai ua matua le toe gaoioi lava i lona fale, manatu i latou uma, ua maliu.
O le tala mai, na iloa e ona uso a tua'oi, sa se’e le lo’omatua ma tau lona ulu i lalo, pe tusa o le lua vaiaso na muamua mai, ma ua fa’apea ai lava i latou, o le afuaga la lea ua maliu ai o ia a’o moe.
O le galuega alofa na faia e ona aiga tua’oi, o le sa'ilia mai lea o lona pusa oti, ma tu’u i ai lona tino maliu, ina ua mae’a faia ona lavalava ma tapena lelei ona foliga ae se’i tapenapena e i latou ni mea e faia ai lona toe sauniga ona tanu ai lea.
O le tala mai e ono lelei aso, o tau tapena e nai uso a tua’oi le falelauasiga o si lo’omatua, peita’i, o le aso ua latou tu’upoina o le a faia ai lona sauniga na usupo ane ai i latou e toe siaki Li, peita’i, ua matua segia o latou mauli, ina ua susu’e atu le pusa oti, ua leai se lo’omatua o i ai. O le lo’omatua lenei e nofo i Beiliu, i le itumalo o Guangxi i Fiti lava.
Na fa’alogoina e i latou nei o lo ’o i ai se tasi o pateto mai i le umukuka o le fale o le tina matua, ma e o atu, talofa e, o lo ’o fai mai lana mea’ai. O lana tala, ua leva tele ona moe o ia, ua matua fia’ai lava.
O le aganu’u a Saina, afai ae maliu se tasi e le avea i se falema’i e fa’a’aisa ai, ae tu’u pea lava i lona aiga, i totonu o lona pusa maliu, ae tatala e le lokaina ona e tatau ona o atu uma tagata e fia fa’amavae ma faia a latou fa’amavaega ia te ia, ona fa’ato’a falelauasi ai lea o le ua maliu. O le afuaga lea sa le lokaina ai le pusa maliu o Li, ae sa na’o na tapuni, ae tatala lava mo fa’amavaega, ona o lana aganu’u. O le afuaga fo’i lea e tasi, ua le ‘avea ai o ia i le falemaliu.
O le tala a lenei tina, fa’afetai, ua matua manaia lo’u moega fou, e teu pea se’ia o’o i le aso e alu moni ai loa lana malaga tu’u sa’o i le lagi. O lo ’o soifua mai pea Li i Fiti i le taimi nei, peita’i, ua fa’ailoa mai e foma’i, o le mea na tupu i lea tina matua, ua manatu uma tagata ua maliu, ae le iloa o lo ’o ia maua i le tulaga e fa’aigoa e foma’i, “Oti atifiso” po ’o le oti le tino ae le’i oti le agaga!
Masalo a tatou fa’ata’ita’i i lenei faiga o le tu’u pea o nai a tatou pelega i le fale, e mafai ona toe ola mai i latou ae o lo ’o tatou fa’atalitali atu pea ma le toto’a ia i latou e toe ala mai. Peita’i, o le tala mai ia Li, na mafanafana lava lona tino, e le’i maluluina pe malo, o le mafua'aga lea ua toe ola mai ai o ia. O se tasi fo’i lea o fa’ailo e ao ina nofouta i ai i tatou, afai ae mafanafana pea lava le tino o le tagata, e ao lava ona fa’atali pea, o lo ’o i ai le avanoa e toe ola mai ai.
O le tele o tatou maliu, e ‘ave lava i le falema’i e le’i maluluina, ma e tatau lava ona tatou onosa’i la’itiiti i o tatou aiga, se’i tau 'iloga mai ua amata ona maluluina tino o nai a tatou pele mamae ua maliliu ona fa’ato’a vala’au lea o ta’avale a le falema’i e 'ave ai i le Maota Maliu.
I se tala mai a le foma’i sa toe siakia le tino o Li Xiufeng ua ia fa’aalia ai, “E atoa le isi 10 tausaga e le malaga lava Li i lana malaga ua mae’a fa’atauina ai lona va’a.”
saunia: Leua Aiono Frost


text:
O le a le aoaoga a le Tusi Paia i feusua'iga o loo faia i le va o tamaloloa i tamaloloa ma fafine i fafine? E agasala i latou o loo faia tulaga faapenei?
Fesili: O le a le aoaoga a le Tusi Paia i feusua'iga o loo faia i le va o tamaloloa i tamaloloa ma fafine i fafine? E agasala i latou o loo faia tulaga faapenei?
Tali: O loo aoao pea mai e le Tusi Paia ia te i tatou, o le agasala le feusua'i o tamaloloa i tamaloloa faapea foi fafine i fafine. Ua manino lelei mai le aoaoga o loo faapea i le Roma 1:26-27 o le o loo faia lea tulaga o loo matua fulitua ma ua le usita'i i le Atua. A oo ina fai pea le agasala e le tagata ma ua le talitonu, fai mai le Tusi Paia ua "tuuina atu i latou" e le Atua i manaoga e masiasi ma aliali ai lo latou mataga, ma ua leai ai ma se faamoemoe ina ua aunoa le olaga ma le Atua. I le I Korinito 6:9 o loo ta'utino mai ai e faapea o e amio leaga "e iai ma le vaega lea" e le fai mo latou tofi le malo o le Atua.
E le'i faia e le Atua se tagata e tu'u iai ni mana'oga faapenei. O loo ta'utino mai le Tusi Paia o amioga mataga faapea e mafua ona o le agasala (Roma 1:24-27), atoa ma le filifiliga a le tagata lava ia. E mafai ona fanau mai se tasi ma sona mana'o tele i lea ituaiga tuinanau, e pei lava o nai isi tagata ua fananau mai o loo mana'o ia femisa'i ma fai foi isi ituaiga agasala. Ae e le faasaoina ai lava le tagata ua filifili i le agasala ma ua gaua'i lona loto i tu'inanau o le agasala. Afai e fanau mai se tasi o loo matua tu'inanau i le ita / lotoa, o se mea amiotonu ea le tuuina atu e lea tagata lona lava tino ina ia faataunuuina ai lea tu'inanau? E leai, leai lava! E faapena foi le tu'inanau o le feusua'i o le tamaloa i le tamaloa ma le fafine i le fafine.
O lea, e le o faamatalaina mai e le Tusi Paia faapea e "sili atu" le leaga o le tu'inanau o le tamaloa i le tamaloa poo le fafine i le fafine i se isi lava agasala. O agasala uma e faasagatau i le Atua. O le tu'inanau o le tasi tamaloa i le tasi tamaloa poo se fafine foi i le isi fafine, o le isi lea tulaga o loo ta'ua i le I Korinito 6:9-10 e le ulufale ai le tagata i le malo o le Atua. E tusa ma le Tusi Paia, O le faamagaloga a le Atua e avanoa mo se tasi e faia lea ituaiga amio, aua e leai lava se eseesega ma le ua faitaaga, ifo i tupua, fasioti tagata, gaoi, ma isi agasala faapena. O loo folafolaina mai foi e le Atua le malosiaga e manumalo ai i le agasala, e aofia ai ma feusua'iga o loo ta'ua i luga, mo i latou uma lava o e talitonu ia Iesu Keriso mo le latou faaolaina (I Korinito 6:11; 2 Korinito 5:17).
Toe taga'i i le itulau ua faaliliuina i le gagana Samoa
O le a le aoaoga a le Tusi Paia i feusua'iga o loo faia i le va o tamaloloa i tamaloloa ma fafine i fafine? E agasala i latou o loo faia tulaga faapenei?


text:
Fuafua se isi nonogatupe e $2 miliona mai Litaea mo le LBJ
Afai ae pasia e le Fono le pili tupe lea na faaulu i le taeao ananafi i maota e lua, e faasoasoa atu ai le aofaiga e $2 miliona, o lona uiga o le a tauaaoina foi e le falema’i o le LBJ seisi $2 miliona e fesoasoani atili ai i le tulaga pagatia o lo o feagai ma i latou i le itu tau tupe.
O le masina na tea nei na tauaao atu ai e le kovana i le pulega a le falemai le nonogatupe e $3 miliona na pasia atu e le Fono, e fesoasoani ai i le tulaga pagatia o loo i ai le falemai i le itu tau tupe.
O lea tupe o lo o nono mai i le Teugatupe o Taui mo Tagata Faigaluega ma le faamoemoe, o le tupe e maua mai i le lafoga o totogi e 2% lea foi ua toe sii i lenei tausaga, o le a totogi ai le nonogatupe lea, ae o le tupe e totoe ai o le a tuu atu sao loa i le falemai e fesoasoani ai i nisi ana faagaioiga.
O le taeao ananafi na taufai fa’aulu ai i luma o maota a le Senate ma le Maota o Sui pili toe faia ai se suiga i le tulafono lea ua maea ona pasia e le Fono ma sainia e le Kovana, e nono mai ai le $20 miliona mai le vaega o le litaea, ina ia mafai ona toe faaopoopo atu i lea nonogatupe le aofa’i e $2 miliona e tuu atu mo le LBJ.
I le maga fou lea ua i luma nei o le Fono, mai le tulafono na pasia ma sainia e le kovana e faatulai ai le nonogatupe e $20 miliona mai le vaega a le Litaea, o loo taua ai le talosagaina o le toe faaopoopo atu lea o se nonogatupe e $2 miliona i luga o le $20 miliona ua maea ona i ai.
Ua taua foi le faaaogaina pea o tuutuuga na sainia ai le nonogatupe e $20 miliona i le va o le malo ma le vaega a le Litaea, e toe faaauau ai le nonogatupe lenei, sei vagana ai le toe faaopoopo o le taimi e toe totogiina ai le nonogatupe.
O aiaiga mo le nonogatupe lea e aofia ai le tuuina atu sao lava o le $2 miliona i se teugatupe e ese mai a le falemai, ina ia mautinoa le alu sa’o i ai o le nonogatupe.
O aiaiga uma ua maea ona faatulaga mo le toe totogiina o le aitalafu muamua i le Litaea, e aofia ai le faatuatuaina o le malo o Amerika Samoa, o le faamau o loo i ai ma faamaoniga e faamau le nonogatupe, faapea ai puna’oa e tuuina atu mo le nonogatupe, o le a faaaogaina uma lava mea ia mo le toe totogiina atu o le nonogatupe fou e pei ona fuafuaina.
O le isi vaega o le tulafono fou lea ua i luma o le fono o loo taua ai e faapea, i totonu o le lona 5 o aso talu ona tapunia le toe faatupeina o le nonogatupe, o le a faaoo mai e le kovana po o sona sui i le fono kopi uma o pepa o le nonogatupe, e aofia ai folafolaga ma maliliega mo le toe totogiina atu o le nongatupe.
O le Teutupe a le malo na te tuuina atu i le fono ripoti mo le nonogatupe pe afai e manaomia e le fono mai lea taimi i lea taimi.
Afai ae maea ona toe totogiina uma lenei nonogatupe, o le a soloia loa lenei tulafono, ae o le a toe faaaoga isi ona vaega pe afai e toe i ai nisi aiaiga e faia e le malo ma le vaega o le Litaea.
O le masina na tea nei na tuuina atu ai e le kovana lana pili tupe e $8 miliona e fesoasoani ai i le falemai, ma le faamoemoe e nono mai i le Vaega a le Litaea ae faatulaga le lafoga i totogi e 4%, faatasi ai ma le lafoga e tai $2,000 mo pisinisi uma lava i le tausaga e toe totogi ai le nonogatupe lenei.
Ae i se iloiloga sa faia e le maota o sui ma le pulega a le Litaea i le vaiaso na tea nei, na faailoa ai e le Taitaifono o le Litaea ia Aleki Sene Sr e faapea, e le toe gafatia e le Litaea ona toe fai se isi nonogatupe e $8 miliona ma le malo, aua afai e toe faia se isi nonogatupe, o lona uiga e manaomia nisi aiaiga fou mo le toe totogiina o le nonogatupe lea.
Saunoa Aleki, e na o le $6.5 miliona le tupe e mafai ona nono atu e le Litaea i le taimi nei.
I le faatomuga o lenei tulafono o loo taua ai e faapea, o se mea alagatatau le ave o le faamuamua i le tausiga ma le vaaia lelei o le soifua maloloina o tagata o Amerika Samoa, ma e tatau foi ona mautu tulaga tau tupe ina ia mafai ai ona leleia le faataunuuina o lenei faamoemoe.


text:
E faapefea ona ou mautinoa le finagalo o le Atua mo lo'u olaga? O le a le aoaoga a le Tusi Paia ou te malamalama lelei ai i le finagalo o le Atua?
Fesili: E faapefea ona ou mautinoa le finagalo o le Atua mo lo'u olaga? O le a le aoaoga a le Tusi Paia ou te malamalama lelei ai i le finagalo o le Atua?
Tali: E lua ki e mautinoa ai e le tagata le finagalo o le Atua mo soo se tulaga e o'o mai. (1) Ia e mautinoa lelei o loo faatagaina e le Tusi Paia se mea o loo e ole atu ai. (2) Ia e mautinoa lelei foi, e maua le viiga o le Atua i le mea o loo e ole atu ai ia te Ia, ma e ola ai foi ma lou olaga faaleagaga. Afai e moni nei mea ae e le o tali mai le Atua e tusa o le mea o loo e ole atu ai--ona e iloa lea e le o le finagalo o le Atua e avatu lea mea ia te oe. O le isi mea, e mafai foi ona mana'omia e le Atua lou faatalitali seia o'o i se taimi. E iai taimi e faigata ai ona mautinoa lelei le finagalo o le Atua. E manana'o tagata ia ta'u atu e le Atua ia te i latou mea uma e fai--o fea e tatau ona faigaluega ai, pe nofo ai, o ai e faaipoipo iai, ma isi lava mea faapena. Fai mai le Roma 12:2, "Aua foi tou te amio faatasi ma lenei lalolagi, a e peitai ia liliuina i le toe fuataiina o outou loto, ina ia outou suesue pe se a le finagalo o le Atua -- o mea ua lelei, ma le malie, ma le atoatoa."
E seasea lava ona avea e le Atua i tagata se faatonuga tu sa'o ma le patino. E faaavanoaina e le Atua se taimi e faia ai la tatou filifiliga e uiga i mea o loo tatou ole atu ai ia te Ia. E pau lava le filifiliga e le mana'omia e le Atua ona tatou faia o le filifiliga ina ia agasala pe tetee i Lona finagalo. E mana'o le Atua ia tatou filifili ina ia laina tutusa i tatou ma Lona finagalo. O lea, pe faapefea ona e mautinoa le finagalo o le Atua mo oe? Afai o loo e savalivali faatasi ma le Alii ma e naunau ia faia Lona finagalo i lou olaga -- e tuulima atu e le Atua Lona finagalo atoa i lou lava loto. O le ki, o lou naunau e faia le finagalo o le Atua, ae le o lou lava loto. "Ia e fiafia lava oe ia Ieova, ona foaiina lea e Ia ia te oe o mea e mana'o iai lou loto" (Salamo 37:4). Afai e le o fetalai ai le Tusi Paia, ae e te iloa e maua ai le alualu i luma o lou olaga faaleagaga -- ona tuuina atu lea e le Tusi Paia ia te oe le "faatagana" e fai ai lava lau filifiliga ma e mulimuli i lou lava loto.
Toe taga'i i le itulau ua faaliliuina i le gagana Samoa
E faapefea ona ou mautinoa le finagalo o le Atua mo lo'u olaga? O le a le aoaoga a le Tusi Paia ou te malamalama lelei ai i le finagalo o le Atua?


text:
E tuuina atu ina ia tatou lagolagoina Thomas Spencer Monson o se perofeta, tagatavaai, ma talifaaaliga ma Peresitene o Le Ekalesia a Iesu Keriso o le Au Paia o Aso e Gata Ai; Henry Bennion Eyring o le Fesoasoani Muamua i le Au Peresitene Sili; ma Dieter Friedrich Uchtdorf o le Fesoasoani Lua i le Au Peresitene Sili.
O i latou e finagalo ai ia faailoa mai.
O e faatuiese ai, ia faailoa mai.
E tuuina atu ina ia tatou lagolagoina Boyd Kenneth Packer o le Peresitene o le Korama a Aposetolo e Toasefululua, ma uso nei o lena korama: Boyd K. Packer, L. Tom Perry, Russell M. Nelson, Dallin H. Oaks, M. Russell Ballard, Richard G. Scott, Robert D. Hales, Jeffrey R. Holland, David A. Bednar, Quentin L. Cook, D. Todd Christofferson, ma Neil L. Andersen.
O i latou e finagalo ai, ia faailoa mai.
A i ai se faatuiese ia faailoa mai.
E tuuina atu ia tatou lagolagoina fesoasoani i le Au Peresitene Sili ma Aposetolo e Toasefululua o ni perofeta, tagatavaai, ma talifaaaliga.
O i latou uma e finagalo ai, faailoa mai.
Ai se faatuiese ai, pe afai e i ai, faailoa mai i lea lava faailoga.
Ua faamalolo mai Elder Jay E. Jensen o se tasi o le au peresitene o Korama a Fitugafulu.
O i latou e mafai ona auai faatasi ma i matou i se palota o le agaga faafetai, faamolemole faailoa mai.
E tuuina atu ina ia tatou lagolagoina Elder Craig C. Christensen e avea ma uso o le au Peresitene o Korama a Fitugafulu.
O i latou uma e finagalo ai, ia faailoa mai.
I latou e faatuiese, pe afai e i ai.
E tuuina atu ina ia tatou faamalolo maia ma se palota o le agaga faafetai mo lana auaunaga maoae, Elder Marlin K. Jensen o se Tusitalafaamaumau ma Tusitalafaasolopito o le Ekalesia.
O i latou uma e finagalo ai, ia faailoa mai.
E tuuina atu ina ia tatou lagolagoina Elder Steven E. Snow e avea ma Tusitalafaamaumau ma Tusitalafaasolopito o le Ekalesia.
O i latou uma e finagalo ai, ia faailoa mai.
A i ai se faatuiese.
E tuuina atu ina ia tatou faamalolo maia Elders Keith K. Hilbig, Jay E. Jensen, Marlin K. Jensen, ma Octaviano Tenorio o ni uso o le Korama Muamua a Fitugafulu ma ua avea nei i latou ma Pulega Aoao ua faamalolo faamamaluina.
E tuuina atu ina ia faamalolo mai Elders Keith R. Edwards ma Larry W. Gibbons o ni uso o le Korama Lona Lua a Fitugafulu.
O i latou e fia auai faatasi i le momoliina atu o le agaga faafetai i nei Uso mo la latou tautua maoae, faamolemole ia faailoa mai.
E tuuina atu ina ia tatou lagolagoina isi Pulega Aoao, Fitugafulu Eria, ma au peresitene aoao o ausilali e pei ona i ai nei.
O i latou e finagalo ai, ia faailoa mai.
A i ai se faatuiese ai, ia faailoa mai.
Faafetai, uso e ma tuafafine, mo la outou palota lagolago, lo outou faatuatua, tuuto, ma tatalo.


text:
Talia e le IRB le talosaga a Amerika Samoa
E ui e le’i tuuina mai se tusitusiga aloaia mai le Faalapotopotoga o Taaloga Lakapi a le lalolagi, le IRB e faamaonia mai ai lana faaiuga e tusa ai o le talosaga a Amerika Samoa, peitai ua faamaonia mai e le Peresetene o le Iuni ma nisi o sui o lana taupulega le taliaina lea o le talosaga sa tuu atu a Amerika Samoa, e avea ai o ia ma totino tumau a le IRB.
“O se lagona fiafia ma le faagaeetia ina ua talia aloaia le talosaga sa taumafai atu i ai le Iuni Lakapi a Amerika Samoa (ASRU), aemaise ai le taitaifono, le afioga i le kovana sili ia Togiola Tulafono, aemaise ai i latou uma sa gapatia i le taumafaiga o lenei faamoemoe, e le faigofie,” o le saunoaga lea mai le alii peresetene o le ASRU, le afioga Te’o J. Fuavai, lea ua silia ma le 42 tausaga o auai i le faagaioiga o le taaloga lakapi i Amerika Samoa.
Saunoa Te’o, ina ua ia maua le tala e faatatau i le taliaina lea e le IRB o le talosaga a Amerika Samoa, sa maligi ona loimata ma ia faafetai i le Atua, ina ua ia tatala mai le isi faamalama i le atina’eina o le lakapi i Amerika Samoa.
“E le mo le ASRU poo se tagata se toatasi, ae mo tupulaga lalovaoa a Amerika Samoa ma tagata uma o Amerika Samoa,” o le saunoaga lea a Te’o.
O le fonotaga i le aso ananafi a le IRB i Aialani (Ireland) na faia ai lea faaiuga, i le maea ai lea ona tuuina atu o le talosaga a Amerika Samoa i le masina o Oketopa 2011.
E lei maua mai se pepa o faamatalaga mai le ofisa o le alii kovana, o ia foi lea o le taitaifono o le Iuni Lakapi a le atunuu e tusa ai o lenei tulaga maualuga ua ausia, peitai i se faatalatalanoaga male Failautusi o le Iuni ia Falefata Moli Lemana, sa ia faamaonia mai ai foi le tulaga lava lea e tasi.
Saunoa Falefata, o se imeli na tuuina mai i le afioga ia Lefau Tauiliili Harry Schuster ia te ia ma le kovana, sa faamaonia mai ai lenei tala fiafia mo Amerika Samoa.
“O le taimi lava na ou mauaina ai le imeli mai ia Harry, na ou le iloa le ituaiga lagona na oo ia te ia ona o lenei tala fiafia, ma e ui e lei tuuina mai se tusi aloaia mai le IRB e faamaonia mai ai la latou faaiuga, ae o lea ua momoli mai e le Harry le tulaga sa i ai le fono ananafi (aso Lua na te’a nei),” o le saunoaga lea a Falefata.
Na faafetaia foi e le afioga Te’o le afioga ia Lefau ma le Iuni Lakapi a Samoa, i lo latou unaia malosi o lenei faamoemoe, ina ia mafai ona laina tutusa Samoa e lua i le tulaga maualuga ua i ai le taaloga i le lalolagi.
O le 2005 na avea ai Amerika Samoa ma totino le tumau a le IRB, ae avea ai ma totino tumau a le Faalapotopotoga o taaloga Lakapi i le Pasefika (FORU), lea ua toe filifilia i ai le afioga ia Lefau e avea ma Peresetene mo le isi 4 tausaga.
O le afioga i le alii faipule ia Lefau, o ia foi lea o le sui o Samoa i totonu o le IRB, lea foi e pei ona avea ai o ia ma totino a se tasi o komiti a le IRB.
I lana malaga maii Amerika Samoa i le vaiaso o le sisigafu’a, sa ia taua ai lona faanaunauga o loo i ai, e fia vaai i se au fili a Amerika Samoa i taamilosaga taitoa 7 a le IRB o loo faagasolo, e manao foi ina ia avea Amerika Samoa ma totino tumau o le IRB.
I se tasi o fonotaga a le Iuni lakapi a le atunuu ao lumanai le taamilosaga taitoa 7 o le fu’a na mavae atu nei, na faalauiloa ai e le alii kovana ia Togiola Tulafono lona faanaunauga o loo i ai, ina ia talia e le IRB le talosaga a Amerika Samoa.
O nisi foi o ana polokalame i faaiuga o vaiaso, e talanoa mai ai le alii kovana i le tulaga o le atina’eina o le lakapi i le atunuu, aemaise ai totonu o aoga e pei ona i ai le taamilosaga taitoa 7 a tama ma teine o aoga maualuluga, lea ua faamoemoe e tatala i le aso Faraile o le vaiaso nei ma le aso Toonai.
(Read English version of this story in today’s Sports section)


text:
A tatou teuina i o tatou loto ma faaaoga i o tatou olaga ia savali o nei aso e lua, o le a faamanuiaina i tatou.
Ou uso e ma tuafafine, ua tatou oo mai i le faaiuga o se tasi konafesi aoao musuia. Ua fafagaina a’u lava faaleagaga ma ua siitia ma ua ou iloa foi, sa outou lagonaina le agaga faapitoa o lenei konafesi.
E momoli atu la matou faafetai mai le taele o o matou loto ia i latou uma sa auai i soo se itu i le faatinoina. Sa matagofie ona aoaoina ma toe faamamafaina upumoni o le talalelei. A tatou teuina i o tatou loto ma faaaoga i o tatou olaga ia savali o nei aso e lua, o le a faamanuiaina i tatou.
E pei ona masani ai, o le a maua taualumaga o lenei konafesi i lomiga a sau o mekasini o le Ensign ma le Liahona. Ou te fautuaina outou e toe faitau i lauga ma mafaufau loloto ai i savali o loo i ai. Ua ou iloa i lo’u lava olaga, e tele atu isi mea ou te mauaina mai nei lauga musuia pe a ou suesue i ai i se tulaga e loloto atu.
Ua i ai a tatou faasalalauga e le mafaatusalia o le konafesi, ua oo atu ai i le salafa o konetineta ma atuvasa i tagata i soo se atunuu. E ui ina matou mamao mai ma outou, ae ua matou lagonaina o outou agaga ma e momoli atu o matou alofaaga ma le agaga talisapaia mo outou.
I o tatou Uso ua faamalolo i lenei konafesi, e momoli atu le agaga faafetai mai le taele o loto o i matou uma mo tausaga e tele o la outou tautua tuuto. E le mafaitaulia i latou ua faamanuiaina i la outou sao i le galuega a le Alii.
Uso e ma tuafafine, talu ai nei sa faamanatuina ai lo’u aso fanau lona 85, ma e tumu lo’u loto i le faafetai mo tausaga taitasi ua tuuina mai e le Alii ia te au. Pe a ou toe manatunatu i aafiaga o lo’u olaga, ou te faafetai ia te Ia mo Ana faamanuiaga e tele mo au. E pei ona sa ou ta’ua ai i la’u savali i le taeao nei, ua ou lagonaina lava Lona aao o taitaia a’u taumafaiga a o ou taumafai ma le naunautai e auauna atu ia te Ia ma tautuaina outou uma.
O le tofi o le Peresitene o le Ekalesia o se tofi e matuai manaomia le gauai atoatoa i ai. E maeu lo’u faafetai mo o’u fesoasoani faamaoni e toalua, o ē galulue feoeoea’i ma e naunau i taimi uma ma le tomai e le mafaatusalia e fesoasoani i le galuega e oo mai i le Au Peresitene Sili. E momoli atu foi la’u faafetai tele i tamalii o le Korama a Aposetolo e Toasefululua. Latou te galulue ma le le faalogologo tiga i le galuega a le Matai, faatasi ai ma uso o Korama a Fitugafulu e tuuina atu ai le fesoasoani musuia ia i latou.
Ou te fia faamalo atu ia te outou, o’u uso e ma tuafafine, po o fea lava o outou i ai i le salafa o le lalolagi, mo mea uma o loo outou faia i a outou uarota ma paranesi, o a outou siteki ma itu. A outou faataunuuina o outou valaauga ma le naunautai pe a talosagaina ai outou, ua outou fesoasoani i le fausiaina o le malo o le Atua i le lalolagi.
Ia tatou fetausia’i, fesoasoani le tasi i le isi i taimi e manaomia ai le fesoasoani. Aua nei o tatou faitio pe faamasinosino, ae ia tatou lavapapale, ma mulimuli i le faataitaiga a le Faaola o le agalelei ma le agaalofa. Faatasi ai ma lena lagona, ia tatou naunau e auauna atu i le tasi ma le isi. Ia tatou tatalo mo musumusuga ia iloa manaoga o i latou o loo siomia ai i tatou, ona tatou o atu lea ma tuuina atu le fesoasoani.
Ia tatou olioli a o tatou ola i o tatou olaga. E ui o loo tatou ola i taimi ua matua faateleina le matautia, e alofa le Alii ia i tatou ma o loo silafia i tatou. E i ai pea lava o Ia i la tatou itu pe a tatou faia le mea sa’o. O le a fesoasoani o Ia ia i tatou i taimi tatou te manaomia ai. E oo mai faigata i o tatou olaga, o faafitauli tatou te le faamoemoeina ma o le a tatou le filifilia lava. E leai se tasi o i tatou e le oo i ai. O le faamoemoega o le olaga nei, o le aoao ma ola ai ina ia avea atili e faapei o lo tatou Tama, ma o le tele lava, o taimi faigata e tele atu mea tatou te aoaoina ai, tusa lava po o le a le tiga o lesona. E mafai foi ona faatumulia o tatou olaga i le olioli pe a tatou mulimuli i aoaoga o le talalelei a Iesu Keriso.
Ua apoapoai mai le Alii, “Ia outou loto tetele; ua ou manumalo i le lalolagi.”1 Se fiafia ina a tele ua aumaia e lenei malamalama ia i tatou. Sa soifua o Ia mo i tatou ma sa maliu o Ia mo i tatou. Na Ia totogiina le tau mo a tatou agasala. Ina tatou mulimuli ia i Lana faataitaiga. Ina tatou faaali atu ia o lo tatou agaga faafetai tele ia te Ia e ala i le taliaina o Lana taulaga ma ola ai i ni olaga o le a faaagavaaina ai i tatou e toe foi atu i se aso ma nonofo faatasi ai ma Ia.
E pei ona sa ou ta’ua i konafesi ua mavae, ou te faafetai atu mo a outou tatalo mo au. Ou te manaomia lava na tatalo; ou te lagonaina lava. O i matou o le Au Pulega Aoao, matou te manatuaina foi outou uma ma tatalo mo faamanuiaga silisili a lo tatou Tama Faalelagi mo outou.
O lenei, ou uso e ma tuafafine pele, tatou tolopo mo le ono masina. Ia mafuta le Atua ma outou seia tatou toe feiloai foi i lena taimi. I le suafa o lo tatou Faaola ma le Togiola, o Iesu Keriso le Alii, amene.


text:
U’una’ia Togiola le galulue fa’atasi o tagata ma leoleo
TOGIOLA: Mumusu tagata e fa’ailoa mea sese o lo o fai
I le tele ai o fa’asea mai ni isi o le atunu’u i le le lelei o le fa’amalosia e le Ofisa o Leoleo o tulafono ia ua mae’a ona pasia e le Fono ma sainia e le Kovana, na saunoa ai le alii kovana e fa’apea, e mana’omia le galulue fa’atasi o tagata uma e fa’amalosi ma puipui le tulafono, aua e le mafai e le to’atele o Leoleo o lo o i ai i le taimi nei ona fa’atino lea tiute.
Na ta’ua e se to’oto’o i luga o le polokalame a le alii kovana i le fa’ai’uga o le vaiaso na te’a nei, ua tele tulafono ua pasia e le fono ma saini e le kovana, peitai e foliga mai e le o lelei ona fa’amalosi e le Ofisa o Leoleo.
“Ua matua leai lava se faamalosiga o le tulafono e faasa ai le ulaula tapa’a, e oo i le tulafono e faasa ai le faalapisi ma le faaaogaina o laau faleotele leo i totonu o taavale, e le o ia i lava se galuega o fai i ai e leoleo, o le matou nuu e matua ki faaleo tele lava laau o taavale a tagata e leai ma se usitai i le tulafono,” o le faasea lea a lea tootoo i luga o le polokalame.
Na ta’ua e le to’oto’o, o ni isi o tagata a fai atu i ai i le ulaula i nofoaga o lo o fa’asa e pei o le falema’i ma tafatafa o Ofisa o le malo, ae feita ma fa’asea ma lafo upu le fiafia ma fai mai, “e leai se feau a se isi e pule lava latou.”
O le fautuaga a le to’oto’o i le kovana, e tatau ona fa’amalosia e le malo ia leoleo, ina ia silasila toto’a i fa’afitauli o lo o tula’i mai ina ia mautinoa o lo o fa’amalosia tulafono ua uma ona pasia mo le atunu’u.
Saunoa kovana Togiola Tulafono, e le mafai ona fa’atino e leoleo a le malo le galuega o le o i tua i nu’u ma itumalo, i minute uma o le aso, ma aso uma o le vaiaso, e va’ai ma tilotilo po o ai o solitulafono, sei vagana ua galulue fa’atasi le atunu’u e ripoti ma fa’ailoa fa’afitauli ia i leoleo.
Na lagolagoina e Togiola le fa’asea a le to’oto’o lea, o lo o vaivai le faamalosia o tulafono e leoleo, peitai o le fa’afitauli ua masani ai le atunu’u o lo o tulai mai, o le ufiuifi o le mea sese o lo o fai, e musu e fa’ailoa.
“O isi tagata e fiafia tele e vala’au mai ma fa’ailoa mai mea sese o lo o tupu, ae musu e fa’ailoa lona igoa fai mai e le mana’o e iloa atu ai fua ma ia ma lona aiga, o le faafitauli la lena o loo tulai mai, o le fiafia e ufiufi, faaopoopo atu ai ma le fia lelei ma le le fia aafia i se mea, ua atili ai ona faigata i leoleo ona faatino a latou galuega o le faamalosiina lea o le tulafono,” o le saunoaga lea a le alii kovana.
“E le mafai e leoleo ona faamalosi le tulafono i minute uma ma itumalo o le aso, ae mafai ona faatino pe afai e fesoasoani mai le atunuu,” o le isi lea saunoaga a Togiola.
Saunoa Togiola, e mafua ona tele solitulafono, e aofia ai ma le totoina o fuala’au fa’asaina, ona o lo o ufiufi e tagata e le mananao e ta’u ma faailoa, e mumusu e faailoa ne’i aafia atu ai o latou igoa ma ta’u leagaina ai i latou i le nuu.
“Ua outou silafia lelei le atunuu, o le tele o solitulafono e le mafai ona iloa e leoleo sei vagana ua outou fesoasoani e faailoa mai ona faatoa mafai lea ona agai atu leoleo e faatino o latou tiute.”
Na avea le toe lagaina mai o lea mata’upu ma itu na toe fautuaina ai e le kovana tagata faigaluega a le malo, ina ia nofouta i fa’asea o lo o aumai e le atunu’u. Na ta’ua e le alii kovana, e faamaoni fa’asea i nisi o tagata faigaluega o lo o ulaula i totonu o Ofisa, o nisi e tatala fa’amalama ona tu’u lea o le ulu i fafo ma ula le tapa’a, ona fai mai lea o lea ua alu le asu o le tapa’a i fafo.
Na fa’ailoa foi e le alii kovana e fa’apea, ua maea ona tu’uina atu sana fa’atonuga e fa’asa ai ona toe ulaula se tasi i tafatafa o so’o se fale faigaluega a le malo.
“Le atunuu e, e manaomia le tatou galulue faatasi, soia le fiafia e ufiufi solitulafono, afai e i ai ni solitulafono, faailoa mai ona matou fesoasoani atu foi lea i ai.”


text:
Faamaonia solitulafono faasaga ia Dr. Emosi Puni
O le aso Faraile na sei mavae atu nei na faamaonia ai e le faamasinoga maualuga le moliaga e tasi o le faaoolima mataga faasaga i se tasi o alii fomai iloga o le atunuu lea sa faauluulu i ai le falemai tumaoti o le MedCen i Vailima, le afioga Le Mamea Dr. Emosi Puni.
O lea iuga a le faamasinoga maualuga sa lauina e le alii faamasino o Pierre Slicer ao faatumulia le potu faamasino i sui o le aiga o le alii fomai. E leai ni lagona faaalia o le alii fomai, na ona nofo filemu lava i totonu o le vaega o le potu faamasino e nonofo ai i latou e molia, ma ia vaavaai atu i le alii faamasino. Na teena e Le Mamea lona moliaga ma sa tulai mo ia lona uso, o le sa avea muamua ma faamasino, le afioga Tagaloa Enoka Puni.
O le loia a le itu a le malo o le tamaitai loia o Rexona Titi mai le ofisa o le loia sili. Na molia le alii fomai i le 2005 ina ua faaulu le tagi a se tamaitai o lo o faasaina e le faamasinoga le faalauiloa o lona igoa, sa saili fesoasoani atu i le falemai o le MedCen i Vailima. i le lauina o lana faaiuga, sa faaalia e faamasino Pierre Slicer e faapea, ua talia e le faamasinoga o le taimi sa faia ai suesuega a le alii fomai i le tamaitai o lo o tagi, o gaioiga sa faamatala e le o lo o tagi o ni gaioiga faafeusuaiga. Na saunoa Slicer, e lei usitaia e le alii fomai ia tulagaaloaia i le vaaia o gasegase, ma e feteenai foi ana faamatalaga sa faia i le taimi o le faamasinoga ma ana faamatalaga sa faia i leoleo ina ua faatoa tulai mai lea mataupu.
Na sqaunoa le alii loia a Dr. Puni ma ia faaalia, o le a toe faaulu le apili a le alii fomai i le faamasinoga o apili faasaga i lea faaiuga. Sa faatonuina o ia e tuuina atu ona pepa malaga ma ua tatala nei o ia i tua i se tinoitupe e faatali ai le lauina o lona faasalaga i le aso 2 o Novema, 2012.


text:
TUUA LE LOTU AE VAOVAO FUSUAGA A SE ULUGALII
O le ula lea na ia fasia lona toalua ina ua faatoa tuua le lotu i le aso Sa na te’a nei, ua faasa e le faamasinoga ona toe taumafai e faafesootai lona toalua ma lana fanau i soo se auala, a ia saili se isi nuu e nofo ai sei vagana ua toe tuuina atu se isi poloaiga a le faamasinoga ona faatoa toe mafai lea ona ia toe faafesootaiina le fafine ma tamaiti.
Na faamatala ata e le isi fafine o le aulotu le mafuaaga o le vevesi na tulai mai, ma faaiu ai loa i le valaau atu o le tamaloa i lona toalua e savali i le taavale, peitai na lafo e le fafine se faamatalaga na tiga ai le loto o le ula lea, ma savali atu ai loa ma kola mai i tua le ofu a le fafine ao ia siia le la tama teine e 1 le tausaga le matua.
“Ke’i si kamaloa i le lele aku o le kusi pese pasasa i guku iga ua kogi e le fafige, faliu mai ai loa fuki le ulu o le fafige ma ka po, kulioso aku loa ma isi kagaka o le auloku ma vaovao,” o le pe’ape’a mai lea o le gutu a le isi fafine o le aulotu i le tau faamatalaina o le mumugaveve a le ulugalii.
E tusa ai ma faamaumauga a le faamasinoga o loo taua ai, o se taugaupu i le va o le alii ua molia ma lona toalua na mafua ai loa ona aapa atu le ua molia ua kola lona toalua, futi lona ulu ma po ao sii e le fafine le la tama e 2 tausaga le matua.
E lei i ai ni manu’a tuga i foliga o le fafine sei vagana ai se maosia sa i lona alafau, atoa ai ma lona ua na leaga i le taimi lea na kola ai o ia e lona toalua.
Na faailoa e le fafine i leoleo, e le o se taimi muamua lea ua fasi ai e lona toalua o ia i luma o tagata. O le isi foi fasiga o ia na fai i luma o se faleoloa Kolea i lo latou nuu i Tafuna, ina ua musu e ave i lona toalua le $5 na fai atu ai e faaatoa ai le tau o ana fagupia, ma faasaga atu ai loa le tamaloa ma ta ona mata i lana ato faafafa.
Na taua e le fafine i leoleo, o le tele o isi taimi e fasi ai e lona toalua o ia i le fale, peitai sa musu lava e faailoa ona o le manatu, e leai se isi e faigaluega e maua ai se tupe mo ia lana fanau pe afai ae loka lona toalua.
O se fafine o le aulotu na viliina le taavale a leoleo ina ua tulai mai lenei faalavelave.
Na teena e le ula lea i luma o le faamasinoga i le vaiaso nei tuuaiga o le faatupu vevesi i nofoaga faitele faasaga ia te ia, ma ua toe tolopo lana mataupu e toe fofogaina i le vaiaso fou, lea foi o le a taumafai ai le malo e faila moliaga faaopoopo faasaga i lenei alii.
Na taua e le loia a le malo, e ono molia le ua molia i le faaoolima i le tulaga tolu, atoa ai ma lona faia o ni gaioiga e ono lamatia ai le saogalemu o se fanau laiti.
O loo masalomia o se vevesi a le ulugalii na afua atu i le fale na mafua ai loa le vevesi e pei ona tulai mai. Ua toe tatala i tua le ula lea mai le toese i Tafuna i le maea ai lea o le po e tasi na moe ai i luga o le sima ma le tuutuuga, o le a toe tulai i le vaiaso nei mo le failaina o moliaga faaopoopo faasaga ia te ia.
Na faailoa foi e le loia a le malo i le faamasinoga le sauni lea o le fafine e faila sana talosaga i le faamasinoga mo se la teteaga faaletulafono ona o le faalavelave na tulai mai.
Na taua e nisi o le aulotu na i ai i totonu o le potu faamasino i le aso lea na valaauina ai lenei mataupu, o le fafine o le Savai’i ae o loo sponsor e lona toalua.
E le o se taimi muamua lea ua tulai mai ai mataupu tau ulugalii i luma o le faamasinoga. O le masina na tea nei na loka ai foi e leoleo se isi alii leoleo, ona o tuuaiga i lona taumafai lea e faafefe lona toalua.
E toalua foi isi alii na taofia mai i le masina lava foi na tea nei, ona o tuuaiga i le fasiina lea o nai fafine, e mafua ina ua foi atu i le fale e leai se meaai o i ai, ae ua alu le po inupia ma nisi o a latou uo.


text:
MAUA TINO MALIU O SE ALI’I
O lo o galulue nei vaega o Leoleo Suesue e suesue le mataupu e faatatau i le tino maliu o se alii mai Matuu lea na maua atu o taatia i luga o se auvai i totonu lava o le afioaga i le taeao ananafi.
Pe tusa o le itula e 7:15 i le taeao ananafi ae logoina loa le Ofisa o Leoleo e ni isi o aiga i le afioaga o Matu’u, i se tagata o lo o maliu ai i lalo o se auvai, i le aga’i lea i totonu o le nuu o Manu’u.
O Leoleo mai le vaega a le Patrol Division faatasi ai ma sui o Leoleo Suesue, le CID na nanati atu ina ua latou maua le telefoni i le nofoaga o lo o taua o lo o tula’i mai ai le faalavelave.
E taunuu le Samoa News i le nofoaga na tulai mai ai le faalavelave, ua maea ona aveese mai le tino maliu o le alii na maua i le taavale a le EMS, ma auina atu i le falema’i i Fagaalu mo suesuega, sei vagana ai ni alii leoleo se toafa na vaaia ai i le nofoaga lea, faatasi ai ma le latou lipine o lo o toso faataliolio i le vaega tonu na tulai mai ai le faalavelave.
E toatolu alii leoleo mai le vaega a le CID sa i ai i le taimi lea, faatasi ai ma se leoleo mai le vaega a le Traffic Division na nofo ai e tiute i le nofoaga na tulai mai ai le faalavelave.
Na faamaonia mai e le Sui Komesina o Leoleo i le Samoa News, le faalavelave e pei ona maliu ai se alii e 41 tausaga le matua, ina ua maua atu lona tino o taatia mai i se auvai i Matuu.
Saunoa le tofa ia Leseiau Laumoli, o lo o faagasolo a latou suesuega e uiga i lenei mataupu, ma ua i ai le faamoemoe o se taimi o i luma o le a tuuina mai ai se faamatalaga e uiga i le mafuaaga o lenei faalavelave.
O le taimi nei, e le o manino pe o le alii ua maliu na mafua mai ina ua faaoolima i ai se tagata, pe na mafua foi ona o se taumafaiga e pule i lona soifua (tulou), poo se mafuaaga tau i le mafaufau ua mafua ai ona tulai mai lenei faalavelave.
O le a faatoa manino le mata o le vai i le mafuaaga o le faalavelave, pe afai ae maea suesuega a leoleo o lo o faagasolo i le taimi nei.
O le tagata muamua lava na fesili i ai le Samoa News, o se tina matua e nofo ai i le nofoaga na tulai mai ai le faalavelave, lea na alu ane ma ni nofoa se lua e nonofo ai alii leoleo.
Na taua e le tina lea ina ua fesiligia o ia, o le alii ua maliu e nofo i luma o le auala tele.
E toalua ni molimau na mafai ona fesiligia e le Samoa News e uiga i lenei faalavelave, ma o le isi o i laua nei o se alii sa eva ma le alii ua maliu i le po o le aso Tofi na te’a nei, a’o lumana’i ai le taimi na tulai mai ai le faalavelave.
O le molimau, o le susuga Tupu Aiono, o se alii o lo o aumau i le aai o Utah i Amerika, ae na malaga mai i le amataga o le masina nei i se faalavelave a lona aiga.
Na taua e Aiono i le Samoa News e faapea, o le alii ua maliu na o atu ma le isi ona tausoga i lo latou fale i le po na sosoo ma le taeao lea na maua ai lona tino maliu, ma faia ai loa sa latou evaga i lona fale e aofia ai sa latou inugapia.
“Pe tusa o le itula e 8:00 ana po (po o le aso Tofi) na taunuu atu ai le alii lea i lo matou fale ma matou eva lea, ae pe tusa o le te’a o le 10:00 na alu ese mai ai ina ua uma ana fagu pia e 4 sa inu,” o le tala lea a le molimau.
Fai mai le molimau, sa lelei lava mea uma i le savali ma le talanoa a le alii ua maliu i le taimi na latou faamavae ai, peitai na faateia o ia ina ua fafagu atu o ia e lona aiga ma faailoa atu le mea ua tupu.
Na faasino e le molimau lona lima i le vaega tonu o le auvai na maua ai le tino maliu o le alii ua maliu, lea na te iloaina o ia i le igoa o ‘Tuky’.
Fai mai le molimau, sa ia i ai i le taimi na toso mai ai e leoleo le tino maliu o le alii lea i luga. Sa fao o ia i lalo i le taimi na maua ai, o ona foliga na faasaga i lalo o le vai i luga tonu o se maa o lo o i luma tonu o le vaega na taatia ai lona ulu (tulou).
Sa ia vaaia foi le ofuvae o le alii sa faia o lo o afa i lalo i ona tuli, ao taumafai leoleo e aumai lona tino i luga.
Fai mai le molimau, na te le iloaina pe na faapefea ona tupu lenei faalavelave.
O le faamatalaga foi lea a le isi molimau na fesiligia e le Samoa News. Fai mai le molimau lona lua e le’i manao e faailoa lona suafa, o le alii ua maliu e le nofo i le latou pito nuu, ae nofo i tafatafa o le faleoloa fou lea o lo o i luma o le auala.
Na faamaonia mai foi e le molimau lea e faapea, o le alii lea na maua ua maliu, na maua atu o lo o fao faasaga i lalo ona foliga, ae o lona ofuvae o lo o gata i ona tuli (tulou)
O le vaega lea na maua i ai le tino maliu o le alii lenei, e foliga mai o le vaega lea e lafoa’i i ai le lapisi a le aiga e ana ia le fanua lea.
O tafatafa o se ma’a tele lava i luga o le auvai, na maua ai le tino maliu o le alii lea, o lo o fao i lalo ma lona muaulu o lo o taoto i luma tonu lava o ni maa se lua.
O le taimi mulimuli na maua ai se tino maliu faapea i le atunuu, o le faalavelave lea na tulai mai i le amataga o le tausaga nei, ina ua maua le tino maliu o se tama e silia ma le 60 tausaga le matua o maliu i tua o le Ofisa o le Samoa News i Fagatogo.
Na faaauau suesuega a leoleo e uiga i lea faalavelave ma faaiu’uina ai, o le tama lenei e nonofo ma lona aiga i luga o le nofoaga o lo o i ai le tane i luga o Utulei, ma e foliga mai na see o ia a’o aga’i atu i lo latou fale i se taimi o le po, ma mafua ai loa ona taavale atu i lalo lona tino.


text:
Mataupu 10
E maua se molimau o le Tusi a Mamona e ala i le mana o le Agaga Paia—O meaalofa a le Agaga e tuuina mai i e ua faamaoni—O meaalofa faaleagaga e soa faatasi ma le faatuatua i taimi uma—Ua tautala mai le efuefu upu a Moronae—O mai ia Keriso, ia faaatoatoaina ia te ia, ma faapaia o outou agaga. E tusa o le 421 T.A.
1 O lenei, o au, o Moronae, ou te tusi teisi i ni mea ou te manatu lava au ua lelei; ma ou te tusi atu i ou uso, o asa Lamanā; ma ou te manao ia latou iloa ua sili atu i le fa selau ma le lua sefulu tausaga ua mavae atu talu ona tuuina mai o le faailoga o le afio mai o Keriso.
2 Ma ou te afaamaufaailogaina nei talafaamaumau, pe a uma ona ou tautala atu ni nai upu itiiti e ala i le apoapoai atu ia te outou.
3 Faauta, ou te apoapoai atu ia te outou pe a outou faitauina nei mea, pe afai e tusa ai ma le fingalo poto o le Atua ia outou faitauina, ia outou manatua le alofa mutimutivale tele o le Alii i le fanauga a tagata, mai i le foafoaga o Atamu e oo mai lava i lalo seia oo mai i le taimi o le a outou maua ai nei mea, ma amanatunatu i ai i o outou eloto.
4 Ma pe a outou maua nei mea, ou te apoapoai atu ia te outou ia outou aole atu i le Atua, le Tamā Faavavau, i le suafa o Iesu Keriso, pe ua ele moni ea nei mea; ma afai tou ole atu ma le loto ifaamaoni, ma le omanatu moni i ai, ma le ufaatuatua ia Keriso, o le a ia ffaaali mai le gmoni o ia mea ia te outou, i le mana o le Agaga Paia.
5 Ma o le mana o le Agaga Paia e mafai ona outou ailoa ai le emoni o mea uma lava.
6 Ma o soo se mea ua lelei, ua tonu ma moni; o le mea lea, e leai se mea ua lelei e faafitia le Keriso, ae tautino mai o loo soifua o ia.
7 Ma e mafai ona outou iloa o loo soifua o ia, i le mana o le Agaga Paia; o le mea lea ou te apoapoai atu ai ia te outou ia outou le faafitia le mana o le Atua; aua e galue o ia e ala i le mana, e atusa ma le faatuatua o le fanauga a tagata, e tutusa i le aso ma taeao, ma le faavavau.
8 O lenei foi, ou te apoapoai atu ia te outou, ou uso e, ia outou le faafitia ameaalofa a le Atua, ona e tele i latou; ma ua o mai i latou mai le Atua e tasi. Ma e eeseese ala e faatino ai ia meaalofa; ae o le Atua e tasi o le na te galueaiina i soo se mea ma i mea uma; ma ua tuuina mai nei meaalofa i tagata e ala i faaaliga a le Agaga o le Atua, ia latou manuia ai.
9 Aua faauta, ua tuuina mai e le Agaga o le Atua, ai le tasi, ina ia mafai ona ia eaoao atu le upu o le poto;
10 Ma i le tasi, ina ia mafai ona ia aoao atu le upu o le malamalama lea i le Agaga e tasi;
11 Ma i le tasi, o le afaatuatua tele naua; ma i le tasi, o le meaalofa o efaamalologa e ala i le Agaga e tasi;
12 O lenei foi, i le tasi, ina ia mafai ona ia faia avavega tetele;
13 O lenei foi, i le tasi, ina ia mafai ona ia vavalo e uiga i mea uma;
14 O lenei foi, i le tasi, le vaaia o agelu ma agaga auauna mai;
15 O lenei foi, i le tasi, ituaiga uma o gagana eseese;
16 O lenei foi, i le tasi, o le faaliliuga o gagana ma ituaiga o agagana eseese.
17 Ma o nei meaalofa uma e oo mai e ala mai i le Agaga o Keriso; ma e oo mai i latou i tagata uma taitoatasi, e tusa ma lona finagalo.
18 Ma ou te apoapoai atu ai ia te outou, ou uso pele e, ia outou manatua o meaalofa lelei auma e mai ia Keriso.
19 Ma ou te fia apoapoai atu ia te outou, ou uso pele e, ia outou manatua e atutusa o ia ananafi, le aso, ma le faavavau, ma o nei meaalofa uma ua ou tautala atu ai, ua faaleagaga, o le a le aveesea lava, pe o le a lava le umi e tu ai le lalolagi, ae nao le tusa ai ma ele le talitonu o le fanauga a tagata.
20 O le mea lea, e tatau ai ona i ai o le afaatuatua; ma afai e tatau ona i ai o le faatuatua e tatau foi ona i ai o le faamoemoe; ma afai e tatau ona i ai o le faamoemoe, e tatau foi ona i ai o le alofa mama.
21 Ma e vagana ai ua ia te outou le aalofa mama e le mafai lava i se ala ona faaolaina outou i le malo o le Atua; pe mafai foi ona faaolaina outou i le malo o le Atua pe afai e le ia te outou le faatuatua; pe mafai foi e outou pe afai e leai so outou faamoemoe.
22 Ma afai e leai so outou faamoemoe ua tatau ona outou lotovaivai; ma e oo mai le lotovaivai ona o le amioletonu.
23 Ma sa fetalai moni Keriso i o tatou tamā: aAfai e ia te outou le faatuatua, e mafai ona outou faia o mea uma e tatau ia te au.
24 Ma ou te tautala atu nei i tuluiga uma o le lalolagi—afai e oo mai le aso e aveesea ai le mana ma meaalofa a le Atua mai totonu o outou, o le a faapea aona o le ele talitonu.
25 Ma oi talofa i le fanauga a tagata pe afai o le tulaga lea; ona o le a leai se atasi i totonu o outou e faia le lelei, e leai, e leai lava se tasi. Aua afai e i ai se tasi i totonu o outou e faia le lelei, e galue o ia i le mana ma meaalofa a le Atua.
26 Ma oi talofa ia te i latou o e latou te aveese nei mea ma feoti, ona latou te aoti ia latou eagasala, ma e le mafai ona faaolaina i latou i le malo o le Atua; ma ou te tautala atu lenei mea e tusa ma afioga a Keriso; ma ou te le pepelo lava.
27 Ma ou te apoapoai atu ia te outou ia outou manatua nei mea; ona e vave ona oo mai o le taimi o le a outou iloa ai ou te le pepelo, aua o le a outou vaai ia te au i le pa faamasino a le Atua; ma o le a fetalai mai le Alii le Atua ia te outou: Ou te lei alaga atu ea ia te outou au aupu, ia sa tusia e lenei tagata, e pei o se tasi ua ealaga mai e ua oti, ioe, e pei lava o se tasi ua tautala mai i fafo mai i le iefuefu?
28 Ou te tautino atu nei mea i le faataunuuina o valoaga. Faauta foi, o le a tulei mai i latou mai le fofoga o le Atua tumau-faavavau; ma o le a auisa atu lana afioga mai lea tupulaga i lea tupulaga.
29 Ma o le a faaali atu e le Atua ia te outou, ua moni mea ua ou tusia.
30 Ma ou te toe apoapoai atu ia te outou, ia outou ao mai ia Keriso, ma taofimau i meaalofa lelei uma, ma aua le epai atu i le meaalofa leaga, po o le mea ua le mama.
31 Ma ia aala mai, ma tulai mai i le efuefu, Ierusalema e; ioe, ma ofu ou ofu matagofie, le afafine e o eSiona; ma ifaamalolosi ou ositeki ma faalautetele ou tuaoi e faavavau, ina ia ule toe faafelilonaiina oe, ina ia mafai ona faataunuuina o feagaiga a le Tamā Faavavau na faia e ia ia te oe, le aiga e o Isaraelu.
32 Ioe, ao mai ia Keriso, ma efaaatoatoaina ia te ia, ma faafiti outou lava mai mea uma e le faaleatua; ma afai tou te faafiti outou lava mai mea e le faaleatua uma, ma ialolofa i le Atua ma o outou manatu atoa, mafaufau, ma le malosi atoa, ona lava lea o lona alofa tunoa mo outou, ma o lona alofa tunoa e mafai ai ona outou atoatoa ia Keriso; ma afai tou te atoatoa ia Keriso e ala i le oalofa tunoa o le Atua, e leai se ala e mafai ai ona outou faafitia le mana o le Atua.
33 Ma ou te toe fai atu, afai tou te atoatoa ia Keriso e ala i le alofa tunoa o le Atua, ma lē faafitia lona mana, ona afaapaiaina lea o outou ia Keriso i le alofa tunoa o le Atua, e ala i le faamaligiina o le etoto o Keriso, lea ua i ai i le feagaiga a le Tamā mo le ifaamagaloina o a outou agasala, ina ia outou opaia, ua aunoa ma se ila.
34 Ma o lenei ou te fai atu ia te outou uma, tofa ia. Ua lata ona ou alu atu e amalolo i le eparataiso o le Atua, seia toe ifaatasia lou oagaga ma lou tino, ma aumai au i le uea ma le manumalo, e feiloai ma outou i luma o le fpa faamasino logomalie a le gIeova silisili, le lFaamasino Faavavau o e o ola ma e ua oti. Amene.


text:
Tu’uaia ni alii se to’alua fa’ao’olima i leoleo
E to’alua ni alii talavou na i luma o le faamasinoga i le aso ananafi, ona o tuuaiga i lo la faia o ni gaioiga e le tusa ai ma ala o le tulafono, e aofia ai lo la faaoolima i ni alii leoleo, a’o taumafai leoleo e taofia faapagota i laua.
O le alii o Dean Niu o lo o tuuaia i lona gaoia o se pusa pia mai totonu o se faleoloa, ma lona faaoolima i le alii faatauoloa ma se alii leoleo.
O Fa’atauva’a Mariota o lo o tuuaia i lona faaoolima i ni alii leoleo, a’o taumafai leoleo e fa’afilemu o ia, ona ua ova lona ‘ona ma le pisapisao.
O le Aso Gafua
DEAN NIU
I faamaumauga a le faamasinoga o lo o taua ai e faapea, na aga’i atu Niu ma se tasi o alii e faatau ni la pia i se faleoloa i le itu i Sisifo, peitai sa teena e le alii faatauoloa ona ua te’a le 10 i le po. E tusa ai ma le tulafono, e fa’asa ona toe fa’atau e faleoloa, ni ava malolosi po o pia, pe a te’a le 10 i le po.
Sa faatauanau pea e Niu ma lana uo le faatauoloa e faatau ni a la pia, ae na tete’e pea le faatauoloa ma i’u ai ina tu’ua e le to’alua lea ia le faleoloa. Peita’i, e le’i umi se taimi, ae va’aia e le fa’atauoloa i le tv o le masini pu’eata o le faleoloa, ia Niu i totonu o le faleoloa, o lo o taumafai e si’i atu se pusa pia i seisi ali’i.
Na ta’ua i fa’amaumauga a le fa’amasinoga, na tamo’e atu le fa’atau oloa e taofi mai le to’alua lea, na ia va’aia ai, o loo matala le faitoto’a pito i tua o le faleoloa. Na tamo’e mai Niu i le fa’atauoloa ma tu’i le fa’atauoloa.
Na agai atu leoleo e saili Niu, ma latou maua atu ai o ia i se fale faatali pasi o lo o nofonofo ai ma sana fagupia, ae ina ua taumafai leoleo e pu’e faapagota o ia, na tafiti solo le alii ma i’u ina tau ai lona tulilima i le mata o le alii leoleo.
O lo o tuuaia Niu i le faatupu vevesi i nofoaga faitele ma le faaoolima, ma ua mae’a ona toe tatala o ia i tua, e fa’atali ai le toe fa’aauauina o lana mataupu, i le Aso Gafua o le vaiaso fou.
FA’ATAUVA’A MARIOTA
O Mariota na taofia mai e leoleo i le po o le Aso Lulu na te’a nei, ina ua onana ma ni tamaitai laiti se to’alua ma latou faalavelave ai i le taaloga Bingo a se tasi o aulotu sa faia.
Na faailoa e molimau i leoleo, sa o latou vaaia Mariota ma ni tamaitai talavou se toalua o faia sa latou inugapia, fufusu ma laulauvavale i se nofoaga e latalata ane i le fale o lo o faia ai le Bingo a le latou aulotu.
Na taunuu leoleo ma o latou molimauina ai Mariota o loo fai lana amio o le lafo o upu mataga ma laulauvavale solo i le auala.
Na taumafai leoleo e pu’e faapagota Mariota peitai na ia faia folafolaga faamata’u i leoleo, faaigoa leoleo i upu mataga atoa ai ma le faaaoga o ona vae e ta kiki ai lima o alii leoleo ina ua mae’a ona loka ona lima.
Sa ia kikiina foi le faitoto’a pito i tua o le taavale leoleo na loka ai o ia ma mafua ai ona leaga le tioata.
I faamaumauga a le faamasinoga na taua ai, na amata laulauvavale atu lava Mariota i le taimi na taunuu ai leoleo, faasolo atu ai ina ua ave o ia i totonu o le taavale, ma faaiu atu ai i le ofisa o leoleo i Tafuna.
O tamaitai talavou e toalua ia na inupia faatasi ma Mariota, ua tolopo a laua mataupu e faia i le aso 27 Iuni, ma ua tuuina atu i laua i lalo o le vaavaaiga a la matua. Ae o lo o taofia pea Mariota i le toese, sei vagana ua ia totogia le $150 ua faatulaga e le faamasinoga.


text:
Fa’amaonia Glenn Lefiti ta’avale na aumai fa’atasi ma le Sa’ilele ma Lagisi
Na manino i le molimau a le pule o le Ofisa o Tiute i luma o le Komiti Suesue a le Senate i le vaiaso na te’a nei, o taavale ia na pisa solo ai tala na aumai faatasi i le taimi na toso mai ai le vaa tosovaa o le Sailele ma Lagisi i le teritori, o taavale uma a le malo ma o loo faaaogaina e le Ofisa o Uafu ma Taulaga e oo mai i le taimi nei.
Ae o le isi taavale lea na maua mulimuli ane e patino i se tagata se toatasi, sa toe maua mulimuli ai e le malo le tupe mai lea tagata, ina ua totogi e le tagata lea le lafoga i le taimi na taunuu mai ai le taavale i le uafu.
O taavale e pei ona fesiligia na taua e le faatonu o Uafu ma Taulaga ia Matagi Ray McMoore i lana molimau e faapea, e taunuu atu i Hawaii ua maea ona faatau e sui o le Komiti Faapitoa sa tofia e le kovana taavale nei, ae ina ua fesili atu i ai poo fea e ave i ai nei taavale, ae sau le latou tali, o taavale uma nei e manaomia mo galuega o le faalolotoina o le uafu.
Na fesili Senatoa Velega Savali Jr ia Matagi pe sa i ai sana tala na toe fai e uiga i taavale ina ua taunuu atu uma ua ona faatau, ae na tali Matagi, “e lei toe faia i ai sa’u tala aua o lea ua uma ona faatau taavale.
Ae na taua e Lefiti e faapea, ina ua faia le faaiuga e tatala i tua taavale a le malo ia na aumai i luga o lagisi e faaaoga, sa faateia ai lona ofisa ina ua salalau le isi tala e uiga i le isi taavale fai mai sa faatau foi i tupe a le malo, ae o le taavale a se tagata faigaluega a le Ofisa o Uafu ma Taulaga.
Sa faia suesuega a lona ofisa ina ua sosolo le tala e uiga i le taavale lenei, ma maua ai loa faamaumauga e faapea, o le taavale sa faatau mai i luga o le igoa o le ‘malo o Amerika Samoa’, ae o loo saini ai le suafa o Fanene Sooto.
Na faamanino e Lefiti i le SIC e faapea, i faamaumauga i le taimi na kilia mai ai i tua le taavale, o loo taua ai o le afafine o Sooto na alu ma kilia mai le taavale i tua, sa faapea foi ona maua i a latou suesuega, e $5,000 le tau na faatau mai ai le taavale mai Hawaii, peitai na taua e Velega, “e tusa ai ma faamaumauga ua i luma o le komiti, e $14,000 le tau o le taavale na faatau mai ai,” ae na sii i luga e Lefiti le pepa o loo i ona lima ma faapea atu ia Velega, “tailo i ai pe sa’o lena mau, ae o le pepa lenei o loo faamatala mai ai le tau sa faatau mai ai le taavale mai Hawaii.”
Na toe fesili Velega pe sa totogi se tiute e aumai ai i tua le taavale, ae na tali Lefiti, “e $500 sa totogi, fuafua lava i luga i le tau o le taavale sa aumai ai.”
I le toe faaauauina ai o le molimau a Lefiti sa ia taua ai e faapea, a’o faaauau pea suesuega a lona ofisa, sa latou toe mauaina ai le tulaga lea, o le taavale lea sa sau i luga o le igoa o le malo o Amerika Samoa, e tutusa lelei lava lona ‘Vin #’ (Vehicle Identification Number) ma le ‘Vin #’ o le taavale sa aumai a Fanene, o le taavale lava lea e tasi.
Na fesili Velega poo fea la ua oo i ai le mataupu e uiga i le taavale lea, ae na tali Lefiti e faapea, “sa ou faalogo i le tala fai mai sa faia se fonotaga i luga o le Ofisa a Magelei [Logovi’i], fai mai ua valaau atu Matagi ma Sooto ma latou fono ai, ona ou manatu lea e sili ai loa pe a taoto atu i luma o Magalei le mataupu lea, ae te’i ua ou toe maua le isi tala mulimuli fai mai ua uma ona fofo le mataupu lea, ua leai se mea.” (O Magalei o le Teutupe a le malo)
O le molimau lea a Lefiti na faagau le malie ai Matagi i le ta’u ai fua o lona igoa i le taavale a Sooto, ma ia saunoa ai e faapea, “o se mea e fia faasa’o i le molimau a Glenn, e leai se mea o le a ta’u ai fua lo’u igoa i le taavale lea e ta’u ai le igoa o Fanene, aua le soona lafoa tala o lea fo’i e faalogologo mai le aufai news.”
Na vave ona faauilavea le taitaifono o le SIC ia Lualemaga ma taumafai e faato’a filemu le mataupu i le va o molimau, peitai na toe saunoa Lefiti, “o a’u tala ia e fai atu e le o ni tala moni, ae o tala sa ou faalogo i ai, ae le faapea ua ou tuuaia le afioga Matagi i le mataupu lea.”
Na taua e Velega, e tusa ai ma faamaumauga ua i luma o le SIC, le $61,000 le tupe a le malo na alu i le faatauina mai o taavale nei, peitai e i ai le isi taavale o loo taua na faatau e le malo, peitai e oo mai i le taimi nei e lei oo mai i le teritori, ua fiu foi e saili i Hawaii e le o i ai se taavale faapena, ae ua i ai foi ripoti fai mai, sa toe tala i tua le tupe sa totogi ai le taavale lea.
O loo faaauau pea suesuega a le SIC e uiga i lenei mataupu.


text:
Tala o Faamasinoga
MATAFUA MATAIPULE
O le aso 9 o Mati lea ua fa’atulaga e faia ai le ulua’i iloiloga a le alii leoleo po o le Pago Plaza, o Matafua Mataipule, ina ua ia te’ena ona moliaga i luma o le Fa’amasinoga Maualuga i le taeao ananafi.
O lo o tuuaia Mataiuple i lona umia fa’asolitulafono o mariuana, ma lona fa’amoemoe e fa’atau atu i isi tagata.
O lo o taofia pea Mataipule i le toese i Tafuna, sei vagana ua totogi le $40,000 ona fa’ato’a mafai lea ona tatala o ia i tua.
FAAAUAU ILOILOGA ALII TOATOLU SA GALULUE PULEGA UAFU
Ua talia e le alii faamasino o Mataupu Tau Pulega se talosaga na fa’aulu e le malo, ina ia toe tolopo le iloiloga sa fa’atulaga e fa’asaga i ni alii faigaluega e toatolu mai le Ofisa o Pulega o Uafu ma Taulaga.
O nei ali’i, e aofia ai Ierenimo Graf, Tuufuli Tuufuli ma James Memea, na fa’ate’a mai a latou galuega ina ua latou le ausia le tulaga e tatau ona i ai i latou i se su’ega mo fuala’au fa’asaina, lea sa faia i tagata faigaluega o lea Ofisa.
O i latou uma ia sa o latou tau’a’aoina se tusi mai le pulega i le masina o Iulai 2011, e fa’ailoa atu ai le tulaga ua i ai a latou galuega.
Na fa’ailoa e le loia sili lagolago o lo o tulai mo le malo e fa’apea, o lo o aofia le pulega o uafu i lalo o se va’ava’aiga a le Coast Guard fa’apea ai ma le Matagaluega o le Puipuiga o le Lotoifale, o nisi ia o nofoaga e tatau ona mautinoa le tulaga saogalemu, e tatau foi ona su’esu’eina ona tagata faigaluega ina ia mautinoa o lo o mulimulitai i tulafono a le feterale.
Na fa’amaonia foi e le loia sili lagolago le toe foi atu o i latou nei i a latou galuega, e ui ua eseese tiute ua tofia i latou e galulue ai i le taimi nei, ao faagasolo ai a latou mataupu i luma o le faamasinoga.
O le aso 3 Aperila lea ua faatulaga e le alii faamasino ia Toetagata Albert Mailo e toe vala’auina ai lenei mataupu.
O nisi o molimau ua faamoemoe le malo e valaauina i le taimi e iloiloina ai lenei mataupu e aofia ai le faatonusili o le pulega o uafu ma taulaga ma lona sui lagolago, faapea ai foi ma le faatonusili o le matagaluega a tagata faigaluega a le malo.


text:
Mataupu 28
Ua molimanao le toaiva o le Toasefululua mo se tofi i le malo o Keriso pe a latou feoti ma ua folafola mai ia te i latou—Ua molimanao ma tuuina mai i sa Nifaē e Toatolu le mana e le feoti ai ae nonofo pea i le lalolagi seia toe afio mai Iesu—Sa liua i latou ma vaai i mea ua le faatagaina ona tautala i ai, ma o loo auauna atu nei i latou i totonu o tagata. E tusa o le 34–35 T.A.
1 Ma sa oo ina ua uma ona fofogaina e Iesu o nei upu, sa ia fetalai atu i ona soo taitoatasi, ma faapea atu ia te i latou: O le a se mea tou te mananao i ai mai ia te au, pe a mavae ona ou alu atu i le Tamā.
2 Ma sa latou tautatala atu uma, vagana ai le toatolu, ua fai atu: Matou te mananao ia mafai ona matou o atu vave ia te oe i lou malo, pe a uma ona matou ola e tusa ma tausaga o le tagata, pe a iu la matou auaunaga, lea ua e valaauina i ai i matou.
3 Ma sa ia fetalai mai ia te i latou: Amuia outou ona ua outou mananao i lenei mea mai ia te au; o lea, a mavae le fitusefulu ma le lua tausaga o lo outou matutua o le a outou o mai ia te au i lou malo; ma o le a outou maua le amalologa faatasi ma au.
4 Ma ina ua uma ona ia fetalai mai ia te i latou, sa liliu atu o ia i le toatolu, ma fetalai atu ia te i latou: O le a se mea tou te mananao ou te faia mo outou pe a ou alu atu i le Tamā?
5 Ma sa faanoanoa i latou i o latou loto, ona sa latou fefefe e tau atu ia te ia le mea sa latou mananao i ai.
6 Ma sa ia fetalai mai ia te i latou: Faauta, ua ou ailoa o outou mafaufauga, ma ua outou mananao i le mea na manao i ai mai ia te au eIoane, lau pele, o le na faatasi ma au i lau galuega, ae lei siia ae au i luga e tagata Iutaia.
7 O le mea lea, ua sili ona amuia o outou, ona o le a outou ale tofo lava i le eoti; ae o le a outou ola e vaai i mea uma e faia e le Tamā i le fanauga a tagata, seia oo lava ina faataunuuina mea uma e tusa ma le finagalo o le Tamā, pe a ou sau i lou mamalu faatasi ma imana o le lagi.
8 Ma o le a le oo lava ia te outou tiga o le oti; ae a ou sau i lou mamalu o le a liua outou e pei o le emo o le mata mai le atino faaletino i le eola pea; ona faamanuiaina ai lea o outou i le malo o loʼu Tamā.
9 Ma ou te toe fai atu, o le a le oo ia te outou le tiga ao outou nonofo i la le tino, po o le faanoanoa, vagana ai ona o agasala a le lalolagi; ma o nei mea uma o le a ou faia ona o le mea ua outou mananao i ai mai ia te au, ona ua outou mananao ia mafai ona outou aaumai o agaga o tagata ia te au, ao tu pea le lalolagi.
10 Ma ona o lenei pogai o le a outou maua ai le aatoatoa o le olioli; ma o le a outou nonofo ai i lalo i le malo o lou Tamā; ioe, o le a atoatoa lo outou olioli, e pei lava o le atoatoa o le olioli ua tuuina mai e le Tamā ia te au; ma o le a avea outou e pei lava o au, ma ua pei lava au o le Tamā; ma o le Tamā ma au ua etasi;
11 Ma o le aAgaga Paia e molimauina le Tamā ma au; ma e tuu mai e le Tamā le Agaga Paia i le fanauga a tagata, ona o au.
12 Ma sa oo ina ua uma ona fetalai e Iesu o nei upu, sa ia pai atu ia te i latou uma taitoatasi i lona tamatamaiaao vagana ai le toatolu o e o le a nonofo pea, ona maliu ese ai lea o ia.
13 Faauta foi, sa tatalaina le lagi, ma sa asegia ae i latou i le lagi, ma vaai ma faalogo i mea ua le matautaua.
14 Ma sa avaosia i latou ina ia le feganavai ai; sa lei tuu mai foi ia te i latou se mana latou te tautatala ai i mea sa latou vaaia ma faalogoina;
15 Ma pe sa i ai i latou i le tino po o fafo o le tino sa latou le iloa; ona sa foliga mai ia te i latou e pei o se aliliuga o i latou, lea sa suia ai i latou mai lenei tino o aano i se tulaga ola pea, ina ia mafai ona latou vaai i mea a le Atua.
16 Peitai sa oo ina latou toe auauna i luga o le lalolagi; e ui i lea sa latou le aoao atu e uiga i mea ia sa latou faalogo i ai ma vaaia, ona o le poloaiga na tuuina mai ia te i latou i le lagi.
17 Ma o lenei, pe o i latou o ni tagata faaletino po o ni tagata ola pea, mai le aso o lo latou liuga, ou te le iloa;
18 Ae o le tele lenei o le mea ua ou iloa, e tusa ma le talafaamaumau ua tuuina mai—sa latou o atu i luga o le laueleele, ma auauna atu i tagata uma, ma faatasi mai i le ekalesia le toatele o e sa talitonu i la latou talaiga; ma papatiso i latou, ma o le toatele o i latou sa papatiso sa latou maua le Agaga Paia.
19 Ma sa lafo i latou i totonu o le falepuipui e i latou o e sa le auai i le ekalesia. Ma sa le mafai e afalepuipui ona taofi i latou, ona sa veteina i latou.
20 Ma sa lafoina i latou i lalo i totonu o le eleele; peitai sa latou taiaina le eleele i le afioga a le Atua, sa oo ina laveaiina i latou mai le loloto o le eleele e lona amana; ma o lea sa le mafai ai ona latou elia o ni lua e lava e taofi ai i latou.
21 Ma sa faatolu ona lafo o i latou i se aogaumu ma sa le afaina ai lava.
22 Ma sa faalua ona lafo o i latou i se aana o manu feai; ma faauta sa latou taaalo ma manu feai e pei ona taaalo o se tamaitiiti ma se tamai mamoe e lei tea ma le susu, ma le afaina ai.
23 Ma sa oo ina faapea ona latou o atu i totonu o le nuu atoa o Nifae, ma talai atu le atalalelei a Keriso i tagata uma i luga o le laueleele; ma sa faaliliuina i latou i le Alii, ma faatasia i le ekalesia a Keriso, ma sa faapea ona faamanuiaina o tagata o elena tupulaga, e tusa ma le fetalaiga a Iesu.
24 Ma o lenei, o au, o Mamona, ou te faaiu le tautala atu e faatatau i nei mea mo se taimi.
25 Faauta, sa fai o le a ou tusia asuafa o i latou o e o le a le oo i ai le oti, peitai sa faasaina e le Alii; o lea ou te le tusia ai i latou, ona ua natia i latou mai le lalolagi.
26 Ae faauta, ua ou vaai ia te i latou, ma sa latou auauna mai ia te au.
27 Ma faauta o le a i ai i latou i totonu o Nuuese, ae o le a le iloa i latou e Nuuese.
28 O le a i ai foi i latou i totonu o tagata Iutaia, ae o le a le iloa i latou e tagata Iutaia.
29 Ma o le a oo mai foi, pe a silafia e le Alii i lona poto latou te auauna atu i ituaiga uma o Isaraelu ua afaataapeapeina, ma i atunuu uma, ituaiga, gagana ma nuu, ma aumai ai mai ia te i latou ni agaga e toatele ia Iesu, ina ia faataunuuina lo latou manao, ma ona o le mana faatalitonu foi o le Atua ua i totonu o i latou.
30 Ma ua pei i latou o aagelu a le Atua, ma afai latou te tatalo atu i le Tamā i le suafa o Iesu, e mafai ona latou faaali atu o i latou lava i soo se tagata e foliga ua lelei ia te i latou.
31 O lea, o le a latou faia galuega tetele ma le ofoofogia, ae lei oo mai le aaso tele ma le aso o loo sau o le a laulaututu moni ai tagata uma i luma o le nofoa-faamasino o Keriso;
32 Ioe, o le a faia lava e i latou i totonu o Nuuese se agaluega tele ma le ofoofogia, ae lei oo mai lena aso faamasino.
33 Ma a na fai ua outou maua tusitusiga paia uma ia ua tuu mai ai se tala i galuega ofoofogia uma a Keriso, o le a outou iloa, e tusa ai ma fetalaiga a Keriso, o nei mea e mautinoa lava ona oo mai.
34 Ma oi talofa ia te ia o le a ale fia faalogo i fetalaiga a Iesu, ma ia i elatou foi o e na ia filifilia ma auina atu i totonu ia te i latou; ona o soo se tasi e le taliaina fetalaiga a Iesu ma upu a i latou ua ia auina atu, ua latou le talia o ia; ma o lea o le a le talia ai e ia i latou i le aso gataaga;
35 Ma sa sili ona lelei mo i latou pe a na fai latou te le fananau mai. Aua pe tou te manatu ea e mafai ona outou aveese o le faamasinotonu o se Atua ua toatamai, o le ua asoli i lalo o vae o tagata, ina ia mafai ona oo mai o le olataga?
36 Ma o lenei faauta, e pei ona ou tautala atu e uiga ia te i latou o e na filifilia e le Alii, ioe, e oo i le toatolu o e na segia ae i luga i le lagi, e faapea sa ou le iloa pe sa faamamaina i latou mai le faaletino i le ola pea—
37 Ae faauta, mai le taimi na ou tusi ai, sa ou ole atu i le Alii, ma sa ia faaali mai ia te au e tatau ona i ai se suiga e faia i o latou tino, a leai e tatau ona latou tofo i le oti;
38 O lea, ina ia le tofo i latou i le oti, o lea na afaia ai se suiga i o latou tino, ina ia latou le mafatia i le tiga po o le faanoanoa vagana ai mo agasala a le lalolagi.
39 O lenei o lenei suiga ua le tutusa ma lena o le a oo mai i le aso gataaga; ae e i ai se suiga sa faia i luga o i latou, sa oo ina le mafai e Satani ona maua o se mana i o latou luga, sa le mafai ai ona ia afaaosooso i latou; ma sa efaapaiaina i latou i le tino, sa ipaia ai i latou, ma sa le mafai e mana o le lalolagi ona taofi i latou.
40 Ma o le a latou tumau i lenei tulaga seia oo i le aso faamasino o Keriso; ma i lena aso e faapea o le a oo mai ai ia te i latou se suiga tele atu, ma talia i totonu o le malo o le Tamā e le toe o atu i fafo, ae mau faatasi ma le Atua e faavavau i le lagi.


text:
Mataupu 16
Ua vaai Isaia i le Alii—Ua faamagaloina agasala a Isaia—Ua valaauina o ia e vavalo atu—Ua ia valoia le teena e Iutaia o aoaoga a Keriso—O le a toe foi mai se toe vaega—Faatusatusa i le Isaia 6. E tusa o le 559–545 T.L.M.
1 I le atausaga na maliu ai le tupu o Usia, na ou vaai ai i le Alii o afio i se nofoalii, maualuga ma tu maualuga, ma o le elau o lona ofu sa faatumulia ai le malumalu.
2 I luga aʼe o le nofoalii sa tutu ai aserafi; sa i ai i serafi taitasi ni apaau e ono; e lua sa ufitia ai e ia ona mata, ma le lua sa ufitia ai e ia ona vae, ma le lua sa lele ai o ia.
3 Ma sa alaga atu le tasi i le isi, ua fai atu: Ua paia, ua paia, ua paia lava, le Alii o Au; ua tumu le lalolagi atoa i lona mamalu.
4 Ma sa luluina apou o le faitotoa i le leo o ia o lē na alaga, ma sa tumu le fale i le asu.
5 Ona ou fai atu lea: Oi talofa ia te aʼu! ona ua afaaumatia aʼu; ona o aʼu o se tagata laugutu lē mamā; ma ua ou mau i ni tagata laugutu lē mamā; ona ua vaai oʼu mata i le Tupu, le Alii o Au.
6 Ona lele mai lea o le tasi o serafi ia te aʼu, ma se amalala ola i lona lima, lea na aveese e ia mai le fatafaitaulaga i le iʼofi;
7 Ma sa tuu e ia i luga o loʼu gutu, ma fai mai: Faauta, ua paʼi lenei malala ola i ou laugutu; ma ua aveese lou aamioletonu, ma ua faamamāina au agasala.
8 Sa ou faalogo foi i le siufofoga o le Alii, ua fetalai mai: O ai ea Ou te auina atu, ma o ai e alu mo i tatou? Ona ou fai atu lea: O aʼu lenei; auina atu aʼu.
9 Ma sa fetalai mai o ia: Inā alu atu ia ma taʼu atu i lenei nuu—Ia outou faalogo moni mai, peitai sa latou lē malamalama; ma ia outou vaai moni mai, peitai sa latou lē iloaina.
10 Ia faia loto o lenei nuu ia maaa, ma faia o latou taliga ia tutuli, ma pupuni o latou mata—neʼi o latou vaai ma o latou mata, ma afaalogo ma o latou taliga, ma malamalama i o latou loto, ma liliu mai ai ma faamaloloina.
11 Ona ou fai atu ai lea: Le Alii e, o le a le umi? Ma sa fetalai mai o ia: Seia faagaogaoina aai ia aunoa ma se e nofo ai, ma fale ia aunoa ma se tagata e i ai, ma faatuufua atoa le laueleele;
12 Ma ua aaveese mamao atu tagata e le Alii, ona o le a i ai se tuulafoaiina tele i totonu o le laueleele.
13 Ae peitai o le a i ai se tasi vaesefulu, ma o le a latou toe foi mai, ma o le a ʼaina, e pei o le laau-tapeneto, ma e pei o le aluna o lona ola ua i ai i totonu o i latou pe a toulu o latou lau; o le a faapea foi ona i ai i le fatu paia lona lava aola.


text:
Fia manino Senatoa
O le taeao a taeao lea ua faamoemoe e toe oo atu ai le Faatonusili o le Pulega o Uafu ma Taulaga i luma o le Senate, e faamanino i le komiti o le Faagaioiga o le Malo, po o totoe se tupe e faatupe ai galuega mo le faalolotoina o uafu i Tutuila ma Manu’a.
Saunoa le afioga i le alii Senatoa ia Velega Savali Jr, o ia foi lea o le taitaifono o le komiti, e fia malamalama le komiti po o i ai se tupe o totoe e faatupe ai galuega mo le faalolotoina o le uafu i Fagatogo, atoa ai ma uafu i e lua i Manu’a.
Na taua e Velega i luma o le maota maualuga i le taeao ananafi e faapea, e tusa ai o molimau ua oo atu i luma o le Komiti Suesue a le Senate (SIC), lea foi e avea ai o ia ma sui taitaifono o lea komiti, e $5 miliona le tupe sa faaagaga mo galuega e lua a le Pulega o Uafu, lea e aofia ai le faatauina mai o le vaa toso vaa, ma lagisi mo le faalolotoina o uafu i le atunuu.
“Ua mafua ona fia malamalama le komiti i le mataupu lenei, leaga e oo mai lava i le aso e lei faatinoina lava se galuega na mafua ai ona aumai Lagisi e lua ia o loo tutu ua leai se mea e aoga i ai, o le faalolotoina lea o uafu,” o le saunoaga lea a Velega.
“Ua ou maua le tala i ni ripoti mai le vaega faasalalau e faapea, o loo i ai le tupe o loo totoe mo le galuega lenei, peitai e tatau lava ona matua manino i ai le maota ina ia silafia foi e le atunuu tulaga o tupe ma galuega a le malo.”
Na taua e le faatonu o le pulega o uafu ma taulaga ia Matagi Ray McMoore, ua mafua ona tutu lagisi i le uafu ua le faaaogaina, ona o lo o faaauau pea le mataupu i le va o le malo ma le kamupani na faatau mai ai i Hawaii, le Marisco Ltd.
O lo o fia malamalama foi le Senate, i isi oloa ia na aumai i luga o Lagisi ina ua taunuu mai i le atunuu. (Faitau i le tala atoa i le lomiga i le Aso Gafua, Aokuso 20, 2012).
Sa fesiligia e le SIC ia Matagi poo fea ua ave i ai le mea pu’eata o loo taua na aumai i oloa nei, ae na tali Matagi, “ou te le o mauaina se tala sa’o e uiga i le mea pu’eata, ae o le mea pu’eata sa i lo’u ofisa, ae ai lava ua alu Terry ma ave.”
(O Terry Conden e pei ona taua e Matagi i lana molimau, o le inisinia a le malo na malaga mo le faatauina mai o le vaa toso vaa ma lagisi i Hawaii.)
Saunoa Velega, e tele le manaoga mo le toe faaleleia o uafu i Manu’a, peitai e le o manino mai i le taimi nei le mafuaaga ua tuai ai ona faagasolo le galuega.


text:
Op-Ed: Manu’atele: Mavaega a le Tui Manu’a, Talofae!
Ua atoa nei le 108 tausaga talu ona avea Manu’a ma teritori o Amerika; ua tu’u fa’atasia ma Tutuila ma Aunu’u, ma ua fa’aigoaina le teritori atoa o Amerika Samoa, e pei ona lau silafia. Sa fa’amanatuina le Aso o le Fu’a o Manu’a i le vaiaso ua tuana’i i se sauniga lotu I le Falelaumei i Tutuila nei; ae sisi a’e le fu’a i Ta’u Manu’a e le Ofisa o Leoleo i Manu’a.
O lenei fa’atinoga ua faitioina e ni isi o tagata Manu’a ona o le taofi e tatau lava ona fa’ataunu’uina lenei fa’amoemoe fa’aleamalo i Malaetele Ta’u Manu’a. Atonu o le faigata o auala, utiuti o seleni a le malo, poo le lava o tagata o nonofo I Manu’a ua mafua ai ona faia e pei ona iai. Atonu o iai foi se finagalo fa’alemalo o le Aso o le Fu’a o Amerika Samoa e pei ona fa’amanatuina ia Aperila se’i mavae atu nei, o le aso lava lena o Manu’a, aua o Manu’a ua aofa’i fa’atasi I totonu o le faigamalo fa’a teritori o Amerika Samoa.
Atonu foi e manino le mata o le vai o lenei mataupu i le loaloa o tagata Manu’a- o le Aso o le Fu’a a Amerika Samoa ua aofia ai ma Manu’a. Ae e tatau lava ona faia se polokalame fa’apitoa fa’alemalo atoa ai ma le sauniga lotu i Malaetele e fa’amanatu ai le tu’uina atu aloa’ia e le Tui Manu’a lona malo ma ona tagata nu’u I le tausiga fa’amatua a le malo tele o le Unaite Setete o Amerika. E iai se manatu afai na ofoofogia le masi’i atu o Amerika Samoa i le fa’amanatuina o le Iupeli Auro o le Malo o Samoa, afai foi o foufou atu Amerika Samoa e masi’i fa’apitoa mo le fa’amanatuina o le Samoa Heritage Week I Hawaii i le masina fou; aisea la ua fa’atuatuana’i ai e Amerika Samoa le fa’amanatuina o le mavaega o le Tui Manu’a mo le Manu’atele?
Atonu o nei faiga ua atagia ai le tulaga tau le atina’e o le Manu’atele mai tausaga e tele ua mavae e o’o mai I le aso- ua fa’ailo mai ai le fa’aletauaina o Manu’a ma ona tagata e Amerika Samoa. O le tulaga tau le femalagaina i le ea ma le sami i le va o Manu’a ma Tutuila, o le ala vai po’o le ala toto lea e fa’asusu ma fa’aola ai le atina’eina o le tamaoaiga ma le soifua laulelei o le Manu’atele. Paga lea, ua loa tausaga o fa’ataliga tutuli pea Amerika Samoa i fa’atagitu’i mai o Manu’a mo sina ipu vai- i le fia ola.
Ua avea le ogaoga o lenei tulaga i tausaga e fia ua mafua ai ona ta’ai fala o le fanauga a Isaraelu ma su’e so’o se vaipanoa o Tutuila ma isi atunu’u i fafo e ola ai le initia. E iai se manatu a toe asiasi mai le Tui Manu’a ae maua mai ua su’e i ala se manuia o tagata Manu’a, e fa’aaunu’ua uma ta’ita’i o Manu’a o iai nei i se motu-le-aina; atoa ai ma ta’ita’i o Amerika Samoa na ioeina le fa’atupeina o le Foisia, Segaula, ma le Matasaua (ma le fa’a-fa’atauva’aina o igoa o measina a le Motu e Sa).
O le fesisli pe aisea ua tupu ai lenei mala ia Manu’a? O si o’u manatu ma o se tali vave ma le lata mai- e le o se mala, ae “o si ota lima lava ua pa’ia ai si ota mata”. E amata mai le taimi na fili ai e Amerika Samoa ona ta’ita’i- kovana ma le Fono- e o’o mai i le aso, e numera tasi Manu’a i le tele o ana tama fanau e umia tulaga maualuluga o le malo. Aisea la ua tupu ai lenei mea? Oute le mautinoa, ae atonu o le avea o Tutuila ma nofoaga tumau o nei ta’ita’I- ua fanananau ai fanau ma fanau a fanau; ua avea ai Manu’a ua na o “se ata ou foliga I lo’u nei mafaufau”, pei o upu a le fatu pese. Tu’u la i le gagana fa’a kaupoe- ua sosola chiefs e su’e le mea ola lelei ai lava i latou, ae tia’i nai initia e su’e le mea e ola ai.
Talofae ia Tui Manu’a ma lana mavaega fa’atupu mo nai ona tagata, Talofae!
Se’i tu’utu’u atu la le tatou upega i le loloto atonu e maua ai uiga lilo o le mavaega a le Tui Manu’a, aua se manuia o tagata Manu’a mo a taeao. O le upu moni, e oge fanua Tutuila, ma e tupu a’e foi le faitau aofa’i o tagata nu’u o Amerika Samoa i le lumana’i- e iai le taimi e toe foi ai le Isaraelu i lona nu’u moni.
O le mea moni foi ua iloaina nei, e le fa’atuatuaina le puleaga a Amerika Samoa o le Manuatele e pei ona ta’atia ai nei. O le mea lea e tatau ai ona toe afua le taeeao e tagata Manu’a ma ona ta’ita’i- ua tatau ona toe asia le feagaiga na sainia mo outou e le Tui Manu’a, po’o iai i lenei fegaiga ni faiga fa’amalo e agava’a ai le Manu’atele mo le manuia o ona tagata, ma sili atu nai le pologa o tau’alaga ai nei le Manu’atele mo sina ipu vai se’i inu ane ai.
Ua ou tusia lenei tusi, atoa ai ma le tusi fa’aperetania na lomia e le Samoa News i le Aso Faraile ua tuana’i, ma lo’u fa’aaloalo e tatau ai. A iai se upu ua le logo malie i lau fa’afofoga mamalu oe le Manu’atele, lafo i nu’u le aina. O le o’otia o le loto ma le fatu nutia ua ala ai ona fa’aleoina ni manatu ou te fa’amoemoe e aoga mo le alualu I luma o le Manu’atele ma ona tagata.
Alofa le Atua e fa’amanuia ia oe le Manu’atele- fa’asino ala lona Mana a’o e saili malo i le fa’atinoina o le mavaega a le Tui Manu’a mo ona tagata. Soifua.


text:
O le a le mea e soso'o ma le oti?
Fesili: O le a le mea e soso'o ma le oti?
Tali: O le fesili e uiga i le tulaga e soso'o ane ma le oti e le mautonu ai le tele o tagata. E le o matua manino lelei le Tusi Paia i le taimi e taunuu ai le tagata i lona nofoaga mau. Ua ta'ua i le Tusi Paia afai e oti le tagata, ona avea loa lea o ia i le Lagi poo Seoli, e faatatau lava i lona talia--poo le le talia foi--o Keriso e fai ma faaola. Mo e talitonu, e uma loa lenei soifuaga ona faatasi loa lava lea ma le Alii (2 Korinito 5:6-8; Filipi 1:23). Mo e le talitonu, o le iuga o le olaga o le faataugaina lea e faavavau i Seoli (Luka 16:22-23).
O loo iai sina fenumia'i o mafaufauga e uiga i le tulaga e tupu ina ua mavae le oti. O loo faamatalaina i le Faaaliga 20:11-15 i latou uma o i seoli e lafoina i le lepa afi. O loo faamatalaina mai foi i le Faaaliga e 21-22 le Lagi Fou ma le Lalolagi Fou. O lea, e foliga mai se'i iloga ua mae'a le toe tu mulimuli, a maliu la le tagata ona faatalitali lea o ia i nofoaga le tumau e ta'ua lava o le Lagi ma Seoli. E le suia le nofoaga mau o le tagata, ae e suia le "tulaga" o le nofoaga mau. Afai e oo mai le oti, ona auina lea o le tagata talitonu i le Lagi Fou ma le Lalolagi Fou (Faaaliga 21:1). Afai foi e oo mai le oti i le tagata le talitonu, e lafoina o ia i le lepa afi (Faaaliga 20:11-15). O nofoaga nei, e faavavau mo tagata uma -- e faatatau lava i luga o le talitonu ia Iesu Keriso e toatasi mo le faaolaina o i tatou mai le agasala.
Toe taga'i i le itulau ua faaliliuina i le gagana Samoa
O le a le mea e soso'o ma le oti?


text:
Va’alele Fa’atonutonu Amerika - Fasiotia To’a 9
Ua fa’ailoa mai le ituaiga o va’alele a Amerika, o le fuava’a e fa’atonutonu ae leai se ‘ave va’alele, ua osofa’ia se tasi o nofoaga i le itu i matu i sisifo o Pakisitana, ma ua fa’ailoa mai e to’aiva i latou ua maliliu ai.
O nei va’alele ua faia e le militeri a Amerika ina ia mafai ona latou o’o atu i nofoaga o lo ’o fa’amautu ai le 'au vaega tete’e a Take i le itu i matu o Waziristan, lea e fa’apea o tagata o lea vaega e fa’asagatau mai le NATO ma Amerika i totonu o Afakanisitana. O la latou osofa’iga lona lua lea, ma ua fa’ailoa mai i fa’amaumauga a vaega 'au a Amerika e tusa e to’afa sui fitafita tete’e nei ua maliliu ai i le osofa’iga lea i le aso Lulu.
O osofa’iga nei e fa’atonutonu a va’alele nei a Amerika, e osofa’ia lava nofoaga o tagata tete’e ma o i’ina fo’i lea e fafau mai ai osofa’iga a le vaega o fitafita tete’e a Pakisitana. O nofoaga fa’apitoa lea o lo ’o fa’amautu i ai sola’aga a le fitafita a Talipana.
Ua fa’ailoa mai e misele sa fanaina atu i le fale i Isokhel e latalata lava i Mir Ali, peita’i ua lavea ai se tasi o nofoaga taua i lea lava vaifanua. E to’alima i latou na maliliu lava i le taimi o le osofa’iga, peita’i o isi na totoe sa fa’ato’a feoti mulimuli ae ua taumafai i ai ni togafitiga.
ìO le nofoaga lea ua tulaga i le tua'oi ma Afakanisitana ma e iloga mai o le nofoaga lea e pito i sili ona fa’amautu i ai le vaega tete’e lea a Talipana ma e to’atele fo’i ni isi o fitafita mai fafo e fetaua’i i ai,î o se fa’amatalaga lea mai le sui fa’asalalau a le BBC Aleem Maqbool.
O le osofa’iga lenei ua tupu mai i le taimi ua mae’a ai ona faia le maliliega a Pakisitana ma Amerika, ina ia taofia osofa’iga nei, pe afai e mana’o Amerika e fa’atumau pea le va lelei ma Pakisitana. Ua fa’ailoa mai e Amerika, o le nofoaga ua osofa’ia nei, ua avea ma nofoaga o le tele o vaega o fitafita 'ese'ese e latou te osofa’ia lava vaega a le NATO i Afakanisitana.
Peita’i, ua fai mai Pakisitana, o osofa’iga nei a va’alele fa’atonutonu a Amerika ua avea ma mea e so’ofa’atasi atu ai agaga o tagata Pakisitana i isi vaega 'au leaga nei ua fa’amautu mai i o latou laufanua ia. Ua fa’ailoa mai i le Ofisa i Uosigitone, ua matua tele le fa’aitiitia o nei osofa’iga talu mai lea maliliega a Amerika ma Pakisitana, ae le fa’apea o le a le osofa’ia pe afai ua matau atu, o lo ’o folifoli mai ni isi faiga fa’aterarisi i totonu o nofoaga nei o lo ’o fafau mai osofa’iga leaga tele i Pakisitana lava.
O le tulaga lea i osofa’iga a va’alele fa’atonutonu a Amerika, o le toe tatalaina o ala feso’ota’i i le va o Pakisitana ma Afakanisitana ina ua mafai ona fetufa’i sapalai a le NATO ua avea ma ni isi o mata'upu e atili ai ona faigata ona maua se maliliega mautu i le va o Amerika ma Pakisitana.
Ua finau mai pea Pakisitana, o osofa’iga nei a va’alele ia, ua solituina ai e Amerika lo latou nofo lelei ma le usita’ia o aiaiga o lea maliliega muamua. Peita’i, ua fa’ailoa mai e ni isi o tusitala, e le mafai ona usita’ia a’ia’i lea maliliega e Amerika, pe afai e le o fia feso’ota’i mai ta’ita’i o le Malo o Pakisitana i le malo o Amerika.
saunia: Leua Aiono Frost


text:
Le totogia e le malo tupe, liliu LBJ i le atunu’u
GERSTENBERGER: LEAI SEISI AUALA
Na fa’amaonia e le alii pule o le falemai o le LBJ, i le iloiloga lea sa faia i le Aso Gafua na te’a nei, o a latou si’itaga ia ua fuafua e amata i le aso 24 o le masina nei, ina ia maua ai tupe ia ua le mafai e le falema’i ona maua i le Tausaga Fa’aletupe lenei, e aofia ai ma aitalafu a le malo e le’i totogia.
Na ta’ua e le pule o le LBJ, o Michael Gerstenberger, le taua tele o le tupe lea e tatau ona maua mai i le malo i masina ta’itasi, e faafetaui ai tupe feterale o lo o auala mai i le Medicaid.
Na folasia e le pulega a le falema’i i luma o le mamalu o le atunu’u na auai i lenei iloiloga e fa’apea, o le 11% o le paketi a le falema’i mo le tausaga tupe 2012, e sau mai i le malo. O isi vaega tupe e maua mai i le Medicaid, Ofisa o le Initeria, e i ai ma se vaega tupe mai i le feterale, o tupe maua mai i pili o lo o totogi e le mamalu lautele, fa’apea ma ni isi tupe fesoasoani.
Na fa’amanino mai fo’i e Gerstenberger e fa’apea, o le vaega tele o le paketi a le falema’i, e alu i le totogia o a latou tagata faigaluega, ona soso’o ai lea ma vaegatupe o lo o fa’aalu mo le totogia o sapalai fa’apea vaila’au, atoa ai ma isi tautua e pei ona i ai mea taumafa mo fale’aiga, ae o sina vaega la’ititi, pe a ma le 1% e fa’aaoga e fa’atupe ai femalagaaiga mo le falema’i.
Ae peita’i, na fa’alauiloa e le falema’i e fa’apea, e lima masina e le’i toe totogia atu e le malo se tupe i le falema’i. O ni isi taimi na maua ai e le falema’i ia tupe mai i le malo, e le atoatoa le aofa’iga e tatau ona totogi.
Ma ua taofi ai le falema’i, o le mafua’aga lea ua le mafai ai e le falema’i ona fa’afetaui tupe feterale ia e auala mai i le Medicaid, ma toe se’i ai e le malo feterale a latou tupe.
E $15,569,148 le tupe lea ua faalauiloa mai e le LBJ o le a fa’aitiitia ai a latou tupe mo le tausaga tupe lenei, ma o le tupe lea o lo o latou fa’amoemoe e tatau ona maua mai i le atunu’u pe afai ae aloa’ia a latou siitaga i le vaiaso nei.
“O le taimi nei, e matua leai lava se isi auala matou te sulu i ai ua na o le si’i lava o totogi o a matou tautua, e le gata ua leai se tupe i le faletupe, ae e le o i ai foi se tupe e totogi ai tagata faigaluega i le masina o Ianuari, e oo foi i se tupe e faatau mai ai sapalai ma vailaau mo le falemai,” o le saunoaga lea a Gerstenberger ina ua fesiligia e nisi o le atunuu.
O le isi fa’afitauli na taua e Gerstenberger e le o mafai ai ona faatino e le LBJ le tautua saoloto mo le atunuu, e le o mafai ona fa’atusatusa tupe o lo o fesoasoani ai Amerika mo le tausiga o le soifua o le tagata e toatasi i le $7,681, pe a faatusatusa ia Amerika Samoa e na o le $461.
O le laititi o le tupe o lo o tu’u atu e le malo e fesoasoani ai i le falemai, o le isi lea mafua’aga na taua e Gerstenberger ua mafua ai ona tulai mai le fa’afitauli tau tupe, pe a fa’atusatusa i le tele o isi falemai i totonu o le malo tele e aofia ai ma ona teritori, lea e ova atu i le tai $200,000 o lo o tu’u atu e le malo i masina taitasi e fa’atupe ai galuega a le falemai, pe a fa’atusatusa i le LBJ e le atoa se $50,000.
I le tausaga tupe 2011, e tusa ma le $2.8 miliona sa tatau ona maua e le falemai mai tautua sa latou ofoina atu i tagata, peitai e na o le 22% o lea tupe ua mafai ona aoina mai i le taimi nei, ae o le isi vaega tele o loo taumafai pea e ao mai.
Na taua e nisi sa i ai i le iloiloga, o le isi lea mafuaaga o le faaletonu o le itu tau tupe ma vaila’au a le falemai, o le tele o vaega tupe e le o totogia e tagata, ae o lea ua uma ona ofo atu i ai tautua ma vaila’au.